विजय पर्व ( भोजपुरी उपन्यास, अंतिम भाग ) - साहित्यप्रीत\nभोर में सरवन अइलन त सँवरी आ पमली के बइठले अउघांत देखि के पूछले, ‘‘तू लोग अइसे काहे सूतल बाड़ू जा ?\n‘‘भइया, बारली राति में जागि जात बाड़ी । कवनो नीन के दवाई दे दीहऽ ।’’ पमली कहली ।\nसरवन के बोली सुनि के बारली उठल चहली त ऊ उनुकर कपार प हाथ ध के कहले, ‘‘तू सूत हम जात बानीं ।’’ कहि के ऊ चलि गइले ।\nसँवरी आ पमली के एगो छोट लइकी लेखा बारली के सम्हारे के पड़ी गइल रहे । राति में पमली बारली के हल्का पावर के नीन के गोली खिया के सूता देली । दवाई के असर जब तक रहल बारली सूतली । असर खतम होते ऊ जागि के लगली रोये। सँवरी उनुका के कसहूं चुप करवली । पमली उहे राति के सरवन लगे नीन के गोली मांगे गइली ।\nसरवन आ जीतन जागल रहन ।\nपमली सरवन से दवाई लेत पूछली, ‘‘भइया, तू लोग अभी जागले बाड़ऽ जा ?’’\n‘‘जेकर बहिन के जवरे अइसे हो जाई त कवन भाई के नीन आई । घर के लोग नीन के गोली खा – खा के सूतल बा । बारली अभी ठीक बिया नू ?’’ सरवन के बदला जीतन पूछले ।\n‘‘हँ ।’’ कहि के पमली चलि गइली आ बारली के दवाई खिआ के दोबारा सूतवली ।\n‘‘ऊ कुतवा अपना मेहरारू जवरे सूतत रहे तबो बारली के ई हाल क देलस । जब ऊ हमरा सामने आई त हम ओकरा के घींच के मरती । एगो बलतकार से बारली के सभ बल खतम हो गइल ।’’ सँवरी बिलिख पड़ली ।\n‘‘एगो ई रोवत बाड़ी । अब तू मत रोअ s ।’’ सँवरी के चुप करवली पमली ।\nउहो रात दूनों जानी जागले रहल ।\nबिहान भइला बारली के बांहि में जहवां सूई पड़ल रहे पमली ओकरा के नून आ गरम पानी से सेंकली । सँवरी, बारली के बार खोलि के झरली ।\nओहिजे अयनक राखल रहे । बारली अयनक में आपन मुंह देखली त आंखि भरि गइल, ‘‘ऊ डोमवा हमार मुंह बिगाड़ि देलस । कतना खराब लागत बा ।’’\n‘‘मत रो बारली, ई बहुते जलदी ठीक हो जाई ।’’ लोर पोंछते कहली लता ।\n‘‘फुआ, ई त ठीक हो जाई बाकिर जवन चोट हमार आत्मा प लागल बा ऊ कइसे ठीक होई ?’’\n‘‘समय सभ ठीक क दीही…।’’ केहूं कहल ।\nई आवाज के दिशाई में बारली घुर के देखली ।\nचउखट प पांच गो लइकी खाड़ रही जा ।\nलता ऊ लोग के देखि के कहली, ‘‘अरे तू लोग । आवऽ भीतरे । बारली, ई हमार सखी हई जा ।’’\nऊ लोग के देखि के बारली के रोआई छूटि गइल । सभ जानी उनुका के चुप करवली ।\nएक जानी कहली, ‘‘बारली, तू जेतना रोअबू ओतने कमजोर हो जइबू । देह से ना बलुक मन से । अब ई लोर पोंछि के नेयाय आ इंसाफ मांगऽ ।’’\n‘‘देखऽ, एहतरे रोये से काम ना चली । तू आपन आत्मा जगावऽ ।’’ दोसर लइकी बोलली ।\n‘‘तोहरा जेतना रोये के रहे तू रोअलू । अब उठऽ आ कदम बढ़ावऽ ।’’ तीसरी बोलली ।\n‘‘तू लोर के पी के आगि के गोला बनऽ आ जे तोहरा जवरे अइसे कइलसा ओकरा से बदला ल ।’’ चउथी बोलली ।\n‘‘तू ई मत सोचऽ कि ई खाली तहरे जवरे भइल बा । आजु कतने लइकी जवरे ई घटना घटत बा बाकिर ऊ सभ लाज आ डर के मारे कुछ ना कहेलिसन चाहे मरि जालीसन बाकिर तू जी के नेयाय मांगऽ मत, बलुक छिनऽ ।’’ पांचवी लइकी कहि के बारली के लोर पोंछली ।\nएतना हिम्मत के बाति सुनि के बारली कहली, ‘‘अब ना रोवब हम ।’’\nफेरू ऊ लोग लता के दोसरा जगहा ले जाके बिटेसवा के बारे में पूछली । लता बतवली कि ऊ कतहूं भागि गइल बा । सभ जानि चली गइली ।\nसांझि खा पिताजी ड्यूटी से आवते बारली के काजू – किसमिस के पाकिट देत कहले, ‘‘ले बारली, ई खइहे आ जल्दी से पुलिस बनि… ।’’\nपिताजी के बाति प बारली उनुका के एक टक देखते रही गइली जइसे ऊ कहत होखस, ‘पिताजी, अब हम का पुलिस बनब ।’\nबारली के नजर पिताजी के करेजा में तीर लेखा घोंपा गइल । ऊ घवाहिल करेजा लेके बहरी भगलन आ उनुकर खून के लोर गिरे लागल ।\nबारली के गते – गते ठीक होखल चाहत रहे बाकिर ऊ आउरी दुख में डूबल जात रही । सरवन उनुका के आपन जान से बढ़ि के मानत रहन । उनुकर दुख देखि के उनका रोआई छूटे ।\nदोसरा दिन भोर में सँवरी बारली से कहली, ‘‘बारली, चार दिन हो गइल । हम घरे जात बानी तनी ।’’\n‘‘बारली, हमहूं जात बानीं । दासू आ सुगनी का जाने कइसे होइहें स ? साँझि खा आ चाहे काल्हु हम जरूर आ जाइब ।’’ पमली कहली ।\nबारली दूनों जानी के घरे जाये दिहली ।\nपिताजी, सरवन आ जीतन थाना में पूछताछ करे गइलन ।\nदरोगा कुरसी प बइठि के आपन एक हाथ के डंटा से कान के खोट निकालत रहन ।\nपिताजी उनका के परनाम करत पूछले, ‘‘सर, बिटेसवा के पता चलल ?’’\n‘‘जब चली त हम बता देब ।’’ दरोगा ओइसही कहले ।\n‘‘रउआ एहिजा खइनी मलत आ कान साफ करत रहत बानीं आखिर ऊ बिटेसवा के पता कब लागी ? रिपोर्ट लिखवइला पांच दिन हो गइल । बाकिर जब हमनी के पूछत बानीं जा त एके जवाब मिलत बा, अभी पता नइखे लागल । तब कब पता लागी ? रउआ आपन करतब भूला गइल बानीं त काहे के दरोगा बनल बानीं ?’’ सरवन खीस में कहले ।\n‘‘सर, आपन कान में से डंटवा निकालि के हमनी के बाति त सुनि लीहीं ।’’ जीतन कहले त दरोगा खिसिया के कान में से डंटा निकालि के टेबुल प मरलन जोर से, ‘‘हम आपन कान में डंटा घुसाईं चाहे बनूक तोर का जात बा ? हमार कर्त्तव्य के बात करत बा तोर भाई आ तू सभ के कर्त्तव्य ओह घरी कहवां गइल रहे जब आपन जवान बहिन के भेजि देलसन इजति लुटवावे । आ जब – तब हमरा लगे मुंह उठा के चलि आवेलसन बिटेसवा के पता लगावे । हम सभ पुलिस – दरोगा के जीयल मोहाल कर देले बाड़सन तू सभ । जो भाग इहां से । बिटेसवा जब पकड़ा जाई त हम खबर भेजि देब । अइसे ऊ पकड़ाइये जाई त का होई ? तोर बहिन के लूटल इजति आपस आ जाई ?’’\nसरवन के देहि के खून खउल गइल । ऊ दरोगा के कालर पकड़ि लेले, ‘‘साला, मुंह बंद कर ना त अभिये तोरा के मारब हम…।’’\nहाली से पिताजी आ जीतन, सरवन के हाथ से दरोगा के कालर छोड़वलन ।\nकालर छुटते दरोगा माई – बहिन के लगा के गारी देत मरलन जोर से चमेटा सरवन के, ‘‘मादर… तू पुलिस वाला प हाथ उठइबे । ठहर, अभी हम तोरा के जेहल में बंद करत बानी ।’’ हाथ जोरि देलन पिताजी, ‘‘माफ क दीहीं साहेब एकरा के । हम एकरा देने से माफी मांगत बानीं ।’’\n‘‘ए बुढ़ऊ, समुझा द आपन छवड़ा के । पुलिस – दरोगा से मत जूझे । जा भागऽ इहां से ।’’ कालर सोझ करत बोललन दरोगा ।\nतीनों जना थाना से लवट आइल । बीच राही से पिताजी ड्यूटी चलि गइले ।\nसरवन आ जीतन आवत रहन त राही में दू – चारि गो बदमाश लइका भेंटा गइलन सन । दूनों जाना के देखि के हंसे लगलेस, ‘‘कारे सरवनवा, थाना से आवत बाड़े ? मिलि गइल बिटेसवा ? कइसे तोर बहिन के इजति लूटलस ऊ…?’’\nई बाति कवनो भाई कइसे सुनित ? दूनों जना के बहिन परेम जागि गइल । खूब बढ़िया से ई लोग ओहनी के हजामत बना देलस ।\nपिटइला का बाद ऊ सभ आउर बोले लगलेस, ‘‘बहिन घूमे गली – गली आ भाई बनत बा बजरंग बली । अरे, हमनी के तू दूनों का मारत बाड़ लोग । मारे के बा त बिटेसवा के जाके मार । जवन तोर बहिन के मटिया मेट कइलस । तू दूनों आपन मरदांनगी हमनी प का अजमावत बाड़ सन । मरद बाड़ स त जाके ओकर बहिन, मतारी आ मेहरारू के इजति लूट लसन ।’’\n‘‘हमनी के आतना गिरल नइखी जा ।’’ कहलन जीतन ।\n‘‘एह में गिरे के का बाति बा ? खून के बदला खून त इजति के बदला इजति ।’’\n‘‘त हमनी आ ओकरा में फरके का रहि जाई ? रावन सीता जी के अपहरन कइले रहे त राम जी ओकर मेहरारू मन्दोदरी के अपहरन ना नू कइले रहन । हमनी के माई – पिताजी हमनी के आछा संस्कार देले बाड़े जा । लइकी आ अवरत के इजति करे के सीखवले बाड़े जा ।’’ सरवन बोललन ।\n‘‘अरे, जो बड़ा आइल बाड़े लइकी के इजति करे वाला । ऊ नून – तेल बेचे वाला तोर बहिन के इजति तेल में मिला के पानी लेखा बहा देलस । हमरा से कहित हम ओकर आछा से इ…।’’\nएतना बाति प सरवन दू झापड़ आउर देलन ओह लइका के ।\nफेरु ऊ मुंह बवलस, ‘‘तू दूनों के आपन आ बहिन के पढ़ाई के ढेर घमंड आ गुमान रहे । सभ तूरि देलस बिटेसवा ।’’\nसरवन मारे खातिर फेरू हाथ उठवलन त जीतन रोकि लेले, ‘‘भइया, छोड़ि द । ई छोटकन के मुंह मत लागऽ ।’’\n‘‘एगो छोटके तोर इजति प डकइती डललस ।’’ माथा से खून पोंछत एगो बोलल ।\nजीतन खीस में बोललन, ‘‘अगर तोर बहिन के इजति लूटा जाइत त तू का करतीस…?’’\n‘‘खबरदार ! ई बाति बोलले त जीतन, का तू चाहत बाड़े कि जवन घटना हमनी के बहिन के जवरे घटल ऊ सभनी के बहिन के जवरे घटे ? आजु के बाद भुलाइयो के ई बाति मत कहिहें ।’’ सभनी के सामने खीस में एगो चटकन जीतन के मारि देलन सवरन ।\nजीतन के आंखि भरि गइल । फेनु ऊ कसहूँ सरवन के ओहिजा से पकड़ि के लिअवलन । एक जगहा बइठि के सरवन रो पड़ले, ‘‘जीतन, हमरा के माफ क दीहे । हम तोरा के मार देनी हा ।’’\n‘‘छोट भाई गलती करेला तबे बड़ भाई ओकरा सुधरे खातिर मारेला । रोअऽ मत भइया, हमनी के दूनों भाई मिलि के बारली के इंसाफ दिआवे के । अब घरे चलऽ ।’’ जीतन पोंछले उनुकर लोर ।\n‘‘तू घरे जो हम बाद में आइब ।’’\n‘‘ना । पिताजी कहनीं हा सीधे घरे जाये के । चलऽ उठऽ ।’’ जीतन सरवन के उठवलन ।\nसरवन हाथ छोड़ा के डांटि के जीतन के घरे भेजि देलन । उनुका के जलदी से घरे आवे के कहि के चलि गइलन जीतन ।\nसरवन रोअत रहन । ओही राही से पमली के भाई मूरती आपन बाबूजी के टिफिन में खाये ले जात रहन । सरवन के देखि के ऊ उनुका भिरी बइठते पूछले, ‘‘सरवन, बारली ठीक बिया नू ?’’\nबारली के नांव सुनते सरवन आउर बिलिख पड़लन, ‘‘मूरती, अब बारली एह हाल में कइसन हो सकत बिया । कतने ऊ रोवत रहत बिया । सँवरी आ पमली बाड़ी सन कि ओकरा के सम्हरले बाड़ी सन ना त ऊ अउरी टूटि जाइत ।’’\n‘‘हमनी दूनों संघतिया के बहिन के जिनिगी खराब हो गइल । कहवां हम पमली के बिआह भइला का बाद मामा बनती आ आजु…।’’ मूरती के आंखि में लोर आ गइल ।\n‘‘एह में पमली के त आधा गलती रहे बाकिर हमार बारली के त इचिको गलती ना रहे ।\nबिटेसवा का जाने कहवां भागि गइल । अगर ऊ पकड़ाइये जाई त होई का हमार बहिन बरबादे नू भइल । हम खाली फिलिम में देखले – सुनले रहलीं बाकिर आजु आंखि के सोझा देखत बानीं ।’’ सिसिकत रहन सरवन ।\n‘‘देखऽ, तू ढेर रोअ मत । घरे जा ।’’ मूरती उठवलन उनुका के ।\n‘‘तू जा, हम बाद में जाइब ।’’ सरवन कहले त चलि गइलन मूरती ।\nऊ आपन कान्हा में से झोरा उतारि के ओंह में से डायरी निकललन । तारीख आ दिन समय लिख बारली के बरबाद भइल जिनिगी लिखे लगलन । आंखि से ढर – ढर लोर गिरत रहे आ ऊ फाटत करेजा से आपन दुख – दरद आ तकलीफ उतारत जात रहन । लिखते – लिखते अचके उनुकर हाथ थथम गइल । मन में आइल कि एह डायरी के फाड़ि दीहीं । जवना में उनुकर पेयारी बहिन के बरबाद जिनिगी के सच लिखाइल बा । बाकिर ओह डायरी के फड़ला से का मिली ? डायरी के त चिंदी – चिंदी उड़ि जाई बाकिर जवन घाव नासूर बनि के उनकर करेजा प भइल बा। उहे करेजा जहरीला तीर से एक – क गो बाति ताजा – ताजा खून से लिखाइल बा, का ऊ ओकरा के मेटा सकत बाड़े ? आपन करेजा फाड़ि के हर अक्षर के हर घटना के गंगा के पानी से धो के बहवा सकत बाड़े ? ना ।\nखुशी आ हंसी में लेपटाइल आजु उहे अक्षर दरद आ लोर से भरल कागज प उतर त्राहि – त्राहि मचवले बा ।\nसरवन दिल कड़ा क के फेनु लिखल शुरू कइले । हाथ कागज प चलत जात रहे बाकिर मन के भाव दिमाग प हावी हो जात रहे, का ई सभ लिखला से बारली के नेयाय मिली जाई ? ओकर हेतना बदनामी सुने से अच्छा बा कि हम आत्महत्या क लीहीं…।\nना, ना, आत्महत्या कइल पाप ह ! हमरा अइसन आदर्शवादी अगर आत्महत्या करे लागी त फिरू निराशा में डूबल बारली के हम का संदेश देब । अक्षर आ शब्द परब्रह्मा ह आ परब्रह्मा कबो ना चाहिहें कि उनुकर देबल मन के भाव के व्यक्त करे वाला ई अस्त्र से कोई के नोकसान होखे । हम एहमे अइसन – अइसन आशापूर्ण बात लिखब कि बारली के एहसे प्रेरणा मिले । ऊ उठ के चले के कोशिश करे ।\nआशा आ निराशा के भंवरजाल में डूबत उतरात सरवन आपन मन के भाव शब्द में बान्धत कलम घसिटत रहन । लिखे के त बहुते बात रहे बाकिर फिरू बारली के लोर से भरल चेहरा उनुकर आंखि में उतिर गइल । ऊ कलम के खोपी में डाल डायरी झोला में रखि देलन ।\nउनुकर मन एतना भारी हो गइल रहे कि जवन रोअल शुरू कइले लगातार घंटाभर रोअते रहि गइलन । ऊ पहिले से जानत रहन कि लिखे आ रोए से मन हलुक हो जाला बाकिर उनुकर मन प त हिमालय पहाड़ के जइसन बोझ दरद बनि के छटपटा – छटपटा के कहरत रहें ।\nऊ उहे बेचैन हालत में बिना सोचले – समुझले सड़कि पर चलि गइलन ।\nसड़क प दूनों देने से तेज रफ्तार से गाड़ी के आवाजाही होत रहे । दुनिया भर के भीड़ समान खरीदे, देखे, खाये आ तरह – तरह के उतजोग में लागल रहे । चील…पो…पी…हो कतने आवाज चारों देने से शोर मचवले रहिस स । बाकिर उनुकर कान में बस बारली के रोआई सुनात रहे । उनुकर दिमाग कुछ छन खातिर सुन्न हो गइल । सड़क प खाड़ ऊ अपना आप के कवनो दोसर ग्रह के परानी समुझत रहन जेकरा से केकरो मतलब ना रहे । ऊ अपना आप के एकदम अकेला समुझत रहन जेकरा दुखी बहिन के सिवा एह दुनिया मे केहूं ना रहे । दुख के गहिरा सागर से ओह बहिन के निकाले के रहे ।\nअचके उनुकर नजर सड़क ओह पार खाड़ एगो लइकी प पड़ल । जवन एह पार आवे के कोशिश करत रहे । ऊ एक डेग आगे बढ़ावे कि तले सर्र से कवनो गाड़ी आ जाए । ऊ लइकी डेग पीछे माहे घींच लेबे । सरवन के अइसन बुझाइल कि ऊ लइकी बारली हियऽ जवन सड़कि पार कइल चाहत बिया । ऊ आपन अगल – बगल के भीड़ के परवाह कइले बिना चिचिया के कहलन, ‘‘मत घबरो बहिन, हम तोरा के एह चउड़ा सड़कि से, एह दुखी संसार से पार करवाइब…।’’\nकहते ऊ उहे बदहवासी में बिना आगा – पाछा तकले बीच सड़क प ओह पार दउड़ पड़लन । बाकिर तेज रफ्तार से आवत एगो ट्रक से उनुका जोर से अइसन धक्का लागल कि ऊ गेंदा लेखा उछिल के फेंका गइलन ।\nजहां के तहां बस, गाड़ी रूकते हल्ला मचि गइल, ‘‘एगो लइका के चापा पड़ल …चापा पड़ल …।’’\nसरवन के फाटल कपार से खून के नदी बह गइल रहे, ‘हम तोरा के सड़कि पार करवाइब बहिन… एह दुखी संसार से तोर दुख मेटाइब बहिन…।’ कहते ऊ ठंडा पड़ि गइलन ।\nदेखते – देखते लोग के भीड़ जुटि गइल । ट्रक वाला भागत रहे कि ट्रैफिक पुलिस ओकरा पकड़ि लेलस ।\nकुछ दूरी प गिरल उनुकर झोरा एगो आदमी उठा के सरवन लगे राखि देलस । डाक्टर उनुका के मृत घोषित क देलस । पुलिस झोरा चेक क के लोचन बाबू के अस्पताल बोलवलस ।\nहांहे – फांहे पिताजी के जवरे जीतन भी गइले । चट्टे – पट्टे चारे – पांच घंटा के भीतर जिंदा सरवन के मरल सरवन देखि के ऊ लोग के आंखि प विश्वास ना भइल । खूब चिचिया – चिचिया के ऊ लोग रोये लागल ।\nपोस्टमार्टम भइला का बाद पुलिस सरवन के लाश के ऊ लोग के हवाले क देलस ।\nघर में सभ केहूं जानत रहे कि सरवन के दुर्घटना भइल बा । ऊ लोग रोहत रहे । बाकिर जब गाड़ी से उजर कपड़ा से तोपाइल सरवन के लाश दुआर प उतरल त पूरा हहकार मचि गइल । घर के सभ लोग अछो धार रोये लागल । सगरो पड़ल हचकाल ! भर टोला के मेहरारू – आदमी बारली के दुआर प दउड़ल । सरवन – सरवन ना होके खून से तर – बतर लास बनि गइल रहन आ घरे के सभ केहूं ओह माटी के देहि पकड़ि के चिचिया – चिचिया, लोट – लोट के रोअत रहे । ओहिजा खाड़ हर लोग के लोर गिरे लागल ।\nभोला हांफते घरे अइलन, ‘‘सँवरी दिदिया… सँवरी दिदिया.., सरवन भइया मरि गइले…।’’\n‘‘का सरवन भइया मरि गइले ? कइसे ?’’ सँवरी के करेजा प जोर से चोट लागल ।\n‘‘उनुका सड़िक प चापा पड़ि गइल हा । अभी – अभी उनुकर लास दुआरी प आइल हा ।’’ भोला बतवलन त सँवरी रोवते बारली के घर देने दउड़ली । पाछा रहन उनुकर माई – बाबू ।\nएने मूरती पमली से कहे अइले । ऊ ना रही । त ऊ सुगनी से कहले, ‘‘सुगनी, पमली से जाके कहि दे कि ओकरा सखी के बड़का भइया सरवन के ट्रक से धाका लागि गइल हा आ ऊ मरि गइलन ।’’\nसुगनी एतना बाति कहे में भुला जात रही । ऊ कहली, ‘‘भइया, तू ही कह द । हम भुला जात बानीं ।’’\n‘‘हम ओकरा से ना बोलींला ।’’\n‘‘बाकिर तू दीदिया के बनावल रोटी खालऽ नू ।’’ सुगनी के बात के जवाब मूरती लगे ना रहे ।\nफेनु ऊ सरवन के बाति कहले तबहीं पमली ओहिजा आ गइली । पूछली । मूरती कवनो जवाब ना देलन ।\nपमली फेनु पूछली, ‘‘भइया, भले तू हमरा से मत बोलऽ बाकिर सरवन भइया के का भइल बा ?’’\nमूरती सभ बाति कहलन । पमली के जोर से झटका लागल । ऊ रोवते बारली के घरे दउड़ली । मूरती पाछे गइले रोवते ।\nछाती पीटि – पीटि के रोअते माई आ नानी के बारली के ऊपरे खीस चहरि गइल । दूनों जानी आंखि से गंगा – जमुना बहावते बारली के लगली मारे ।\n‘‘एकरे चलते आजु हमार नाती मरि गइल । ना इ आपन इजति लूटवाइत आ ना हमार बबुआ मरित । ओकरा बदले इहे मरी जाइत ।’’\n‘‘ई कुलनसनी के चलते आजु हमार कोखि उजड़ि गइल । ई कुल बउरी के चलते आजु हमार छब्बीस साल के जवान बेटा मरि गइल । इहे हमार बेटा खा गइल । हाय रे सरवन बेटा, अब हम तोरा बिना कइसे जीयब ? तू हमरा के छोड़ि के काहे चलि गइले ? जइसे ई तोर जान अखरेरे लेलसिया ओइसही तूंहू ई बदमसिनिया के जीऊ अखरेरे लेके अपना लगे बोलाले ।’’\nलता बोलली रोवते, ‘‘भउजी, एगो त सरवन मरि गइल आ अब तू बारली के मरे के कहत बाड़ू । का तू एके हाली दू गो मउत बरदास करबू ?’’\nसँवरी – पमली अइली । सरवन के देखि के लगली रोये ।\nतबहीं नानी बारली के आउर एगो चमेटा मरली, ‘‘हमार अगदिअउआ बबुआ इहे नटिनिया के चलते मरि गइल रे दादा…।’’\n‘‘नानी, तू अइसे बारली के दोस मत द ऽ ।’’ सँवरी कहली ।\n‘‘हँ… हँ…, इहे हमार नाती के मुअवलसिया। इहे इजत लू…।’’ नानी कहते रहि कि लता उनुका के ओहिजा से हटवली ।\nबारली भइया – भइया कहि के रोये लगली खूब, ‘‘भइया, तू काहे मरि गइल ? मरे के त हमरा चाहत रहे । तू काहें हमरा के छोड़ि गइल ? देख ऽ, सभ केहूं हमरे के दोस देत बा । तू उठऽ उठऽ…।’’\nसँवरी आ पमली उनुका के चुप करावस बाकिर ऊ आउर रोवस ।\nबारली के भीरिये ऊ झोरा उल्टा गिरल रहे । भइया के झोरा पहिचान ऊ हहुआ के ओकरा के उठवली । सोचली खोल के देखी तले उनुकर कपार घूमे लागल आ आंखि तोपाए लागल ।\nदूनों जानी उनुका के पकड़ि के घर में लियवली जा । पानी पीया के पंखा हंकली । कुछ देर बाद ठीक होते बारली फेरू रोये लगली ।\nपमली ऊ झोरा उठा के भीतरे लिआइल रही । बारली सरवन के मउत के सुराग खोजे खातिर झपटि के झोरा खोलि के एक – क गो कापी – किताब निकालि के देखे लगली ।\nतबहीं उनुकर हाथ में उनुकर देवल मोटका डायरी आ गइल । उनुका इयाद पड़ल भइया जरूर एह में कुछु लिखले होइहें । ऊ धड़कत करेजा से एक – क गो पन्ना हाली – हाली पलटे लगली । अचके ओह दिन के तारीख9–7– 1999, दिन शुक्रवार, समय 11 बज के 10 मिनट प उनुकर नजर ठहरि गइल ।\nकुछ बात हाली – हाली पढ़ि के बिलिख पड़ली ऊ, ‘भइया, हमार दुख से तू एतना दुखी हो गइल रहऽ कि आत्महत्या करे के भी सोचले रहऽ । हमार बदनामी से तू एतना परेशान रह । कहीं तू हमरे चलते त गाड़ी के सोझा ना आ गइल हा…।’\nपहिले त माई आ नानिये बारली के दोस देत रही बाकिर अब त भर टोला – मुहल्ला के अदमी उनके के दोस देबे लागल कि बारली के चलते जवान भाई आत्महत्या करि लेलस । इहे आपन भाई के मुअवलसिया ।\nई सुनि के बारली कहली, ‘‘सुनत बाडू जा दूनों लोग । ई सभ अदमी का कहत बाड़े स ।’’\n‘‘बोले वाला बोल बे करी । केकर – केकर मुंह छेकल जाई ?’’ पमली कहली ।\n‘‘अब ई सभनी के मुंह बंद करे के पड़ी ।’’ बोलली बारली ।\n‘‘केहूं के मुंह ना बंद होई ।’’ असहीं लोग के चिचिआये द । तू ई सभनी के चिल्हट मत सुनऽ ।’’ समुझवली सँवरी ।\nबारली ऊ डायरी के शांति से दू – चार बेरि पढ़ली । आत्महत्या के पाप बतावत सरवन अपना आप से आ भगवान से माफी मंगले रहन । ई पढ़ि के उनुकर मन शांत भइल । ना त कबे से ऊ अपना आप के कटघरा में खाड़ कइले रही ।\nसरवन उनुका के संबोधित करत लिखले रहन कि हमार बहिन, कबो अइसन समय आई जब हम तोरा भीरी ना रहब बाकिर हमार लिखल ई एक – क गो बात तोरा के ई समाज से लड़े खातिर प्रेरना दीही । तू अब आपन नेयाय लेबे खातिर ई मरदन के समाज से लड़िहे । तू अब आपन लोर पोंछि दे आ जवन बिटेसवा तोर जिनिगी तबाह कइले बा ओकरा से बदला ले । तोरा लेखा आजु कतने लइकी बाड़ी स बाकिर ऊ सभ गनुहगार के सजा दिअवले बिना, खुदे मर जात बाड़ी स बाकिर तू जी के आपन आ सभ लइकी के अधिकार आ नेयाय देस, समाज, सरकार आ कानून से मंगिहे मत बलुक छिनिहें । अपना जवरे संवरी आ पमली के भी लड़ाई तोरे लड़े के पड़ी । काहे से कि तू ऊ दूनों खातिर एगो डेग बढ़इबे तब ऊ दूनों अपना खातिर दू गो डेग बढ़इहेंस । हम तोर करेजा प चोट करत तोर आत्मा जगावल चाहत बानी । तू अब लोर पोंछ आ ई मरदन के समाज से लड़े खातिर कमर कस । हम सोरहो घरी तोरा जवरे रहब ।\nहेतना बाति पढ़ते – पढ़ते बारली के बुझाइल कि उनुका भितरे कवनो अनजान शक्ति पैदा हो गइल । ऊ कई – कई बार चार – पांच गो बाति खूबे पढ़ली आपन लोर पोंछ । बिटेसवा से बदला ले । मरदन के समाज से लड़ । सभ लइकिन के अधिकार मंगिहे मत बलुक छिनिहें आ हम तोर आत्मा जगावल चाहत बानीं ।\nजब – जब ऊ ई बात पढ़ली बुझात रहे उनुका भीतरे एगो आग पैदा होता । ओइसन आग जेहमे एह संसार के सभ अनाचार आ व्याभिचार जरि के राख होत रहे ।\nऊ आपन लोर पोंछि के आत्मविश्वास से कहली, ‘अब हम मरदन के समाज से लड़ब । अब अपना खातिर कबो ना रोअब । भइया मरि के हमरा के एगो नया राह देखा के हमार दिल – दिमाग जगा देलन । उनुकर ई सभ बाति हम हरमेशा इयाद राखब आ उनुकर बतावल राहि प चलब ।’ फेरू ऊ डायरी के आपन बक्सा में आछा से राखि देली आ जाये लगली बहरी ।\nसँवरी उनुकर हाथ पकड़ि लेली, ‘‘कहवां जात बाड़ू…?’’\n‘‘सभनी के कपार प से बलातकार के भूत उतारे ।’’ डट के कहली बारली ।\n‘‘केकरा – केकरा के जवाब देबू ? तू ऊ लोग के बीच मत जा अभी बेमार बाड़ू । बोखार से देह जरत बा तोहार ।’’ पमली बारली के दोसर हाथ पकड़ि लेली ।\n‘‘सभ दुनिया के जवाब देब । अभी त हम आपन देहि से बेमार बानीं बाकिर एहिजा सभ लोग आपन दिल आ दिमाग से बेमार बाड़े स । तू लोग हमार हाथ छोड़ द ।’’ बारली कस के बोलली त सँवरी – पमली डरे उनुकर हाथ छोड़ि दिहली जा ।\nबारली बहरी जाये लगली उहो दूनों जानी उनकर पाछा रही कहीं ऊ खीस – पीत में कुछु करस मत ।\nदुआरी प एगो लइका चिचिया – चिचिया के कहत रहे, ‘‘बारलिये के चलते सरवन मरि गइल । इहे गइल रहे आपन इजति लुटवावे । बिटेसवा बारली के इजति नइखे लूटले बलुक बारलिये बिटेसवा से इजति लुटले बिया…।’’\nई सुनि लेली बात बारली । अब उनुकर सवसे देहि में चहरि गइल खीस के भूत । एगो त उनुका बोखार लागल रहे । ऊ बोखार उनुकर माथा प चहरि गइल । उनुकर भेजा आउट हो गइल । सवसे देहि में लागि गइल आग । लोर में तितकी गइल भर । कपार में खीस, माथा प बान्हल मउत के कफन, पूरा देहि में एगो अन्जान शक्ति, ओंठ प शेर के दहाड़ आउर भइया के बाति, ‘मरदन के समाज से लड़ ।’\nजवन लइका बारली के बारे में चिचिआत रहे । बारली आपन दहिना हाथ से पकड़ली ओकर नरेटी आ पाछा माहे ओकरा के धंसोरते ले जाये लगली । बुझात रहे कि उनुका प काली जी आइल बाड़ी । जवन ऊ गोदाम में देवी – दुरगा के बोलावत रही आजु बिना बोलवले सभ देवी – दुरगा उनुका प आइल रही ।\nबारली ऊ लइका के धंसोरते बहरी ले जाते कहते गइली, ‘‘बोल, तू हमार इजति लूटबे ? करबे बलतकार ? खोली कपड़ा कि सीखा दी । बिटेसवा हमार इजति लूटलस कि हम ओकर, कि हमनी के एक दोसरा के लुटनी जा एह में तोर बाप के का जात बाड़े साला ? बोल जवाब दे…?’’\nएहि तरे कहते ऊ एकदम बीच सड़क प आ गइली । एतना जोर से ऊ लइका के नरेटी पकड़ले रही कि ओकर परान पीपर के पाता प लटकल पानी के बूंद जइसन अब निकले कि तब भइल रहे । लइका आपन दूनों हाथ से बारली के हाथ जोर – जोर से छोड़ावत रहे बाकिर ऊ ना छोड़त रही ।\nई देखि के सभ आदमी ‘छोड़… छोड़…’ कहते बारली का पाछा आ गइल । बारली ऊ लइका के टेटुआ दबावे के फेर में रही । एक – दू गो मेहरारू उनुका के पाछा से मरबो कइलिस बाकिर उनुका प कवनो असर ना भइल ।\nजब बारली सभ मरद – मेहरारू के बीच में आ गइली त ऊ लइका के नरेटी छोड़ि के भूइंया प ढ़केल देली । भूइंया प गिरते लइका के जीऊ में जीऊ पडल़ । ना त उहो अपना मरे के सोच लेले रहे । काहे से कि बारली ओकरा मउत के रूप लागत रही । भूइंया से उठि के ऊ आपन गरदन सोझ कइलसि ।\nएगो मेहरारू कहलस, ‘‘हई देखऽजा, एगो त ई जाके आपन इजति लूटवलसि अब हुमर के हमनी सभ के मारे आइल बिया ।’’\n‘‘एकर बदमासी के चलते एकर भाई आपन जान दे देलस ।’’ एगो आदमी कहल त सभ केहूं हं में हं मिलावे लागल, ‘‘हं, हं, इहे आपन भाई के हत्यारिन हिय ।’’\nलोग के ई बोली बारली के करेजा प गोली लेखा लागे लागल । ऊ जोर से गरजली, ‘‘चुप रहऽ तू लोग…।’’\nशेर अइसन गरजल सुनि के सभ केहूं चुप – चाप खाड़ हो गइल । जे – जे सरवन के मउवत प रोये आइल रहे ऊ सभ बारली लगे चलि आइल ।\nलइका, मरद आ मेहरारू के भीड़ के बीच में खाड़ बारली खीस में बोलल शुरू कइली, ‘‘तू लोग कहत बाड़ऽ जा कि हम आपन इजति लुटवावे बदमसवा बिटेसवा के पास गइल रही । का कवनो लइकी, मेहरारू आ खराब से खराब कोठा प के नाचे वाली नचवनिया आपन इजति लुटवावे कवनो लइका, मरद आ हिंजड़ा के पास जा लीसन ? बलुक ऊ सभ आपन मरजी से लुटेलसन । तूही सभ के सभ लइका आ मरद राह चलत लइकी के देखि के सीटी बजावले सन, गाना गावले सन, उरेब बोलेलसन आ धाका मारेलसन । का कवनो लइकी लइका के देखि के ई काम करे लीसन ? जवाब द लोग ।\nमंदिर में जाके दुर्गा आ काली के पूजा करि के आरती गावे ल आ राह चलत लइकी के बदनांव आउर बलातकार करेलऽ । तूही सभ लइका आ मरद । लइकी आ मेहरारू के अपमान करेलसन । शुरूये से नारी के अबला समुझले बाड़ बाकिर इहे नारी अब सभ नर खातिर एगो बला बनीं, शेर, आंधी आ तूफान बनी । नारी अब नारायनी आ अबला अब जगदम्बा बनीं तब तू सभ मरद लोग के मानसिकता के घमंड के चूर – चूर करी ।\nआन्हर धृतराष्ट्र के सभा में द्रौपदी के चीरहरण माने दुस्सासन उनुकर खाली साड़ी खोलले रहे त महाभारत के लड़ाई भइल एहिजा त हमार पूरा इजति लूटा गइल ओह हिसाब से का होखे के चाहीं ? तोहार ई गांव – मोहल्ला के लइकी के इजति लुटा गइल ओकरा प बलातकार के मोहर लागि गइल बाकिर तू लोग हमार लोर पोंछे के बजाये हमरे के दोस देत बाड़ऽ जा । ई कहवां के नेयाय ह ? हमार पूरा भविष्य चउपट हो गइल । हमार सभ सपना टूटि के छितरा गइल । एगो बलातकार के चलते । ई उहे नू गांव – मोहल्ला ह जब हम आई0 एस0 सी0 में राज्य भर में सबसे जादे नंबर लिआइल रहलीं त तू लोग कहत रह कि बारली हमनी के सान हिय, रौनक हिय, भविष्य हिय आ आजु बारली एगो बदनांव लइकी हो गइल ।\nनवरात में तूहीं लोग दुर्गा सप्तसती के पाठ करेलऽ । नव गो छोट – छोट लइकी के पूजा करि के गोड़ पूजि के ऊ लोग के पूड़ी – खीर खिया के दान – दक्षिणा देबऽ । इहां तक कि नवो कन्या के जूठ खइबऽ । ओकर गोड़ प आपन माथा राखि के आसिरबाद लेबऽ कि हमरा चारों पुरुषार्थ मिले – धर्म, अर्थ, काम अउरी मोक्ष ।\nजवन धर्म में पैदा होलऽ ओकरा के त माने लऽ । अर्थ में चोरी, ठगी, डकइती, बेइमानी – ईमानदारी आ अपहरण करि के खूब रुपया कमा लेल । मोक्ष खातिर त कुछु करबऽ जा ना बाकिर काम, काम खातिर त तू लोगिन के कुछु करही के नइखे । जब कवनो लइकी के देखलऽ तोहरा लोग प काम के भूत चहरि गइल । अब ऊ लइकी सुन्नर, आन्हर, लंगड़ चाहे टिबिआहो काहे ना होखो । ऊ लइकी दू साल के होखे भा पांच भा पनरह साल के । इहां तक कि ऊ पचहत्तर साल के बूढ़ मेहरारू काहे ना होखे ओकरा प भुखाइल बाघ – सियार लेखा टूटि जइबऽ जा । बस लूटऽ, लूटऽ, लूटऽ । ओकर कपार से लेके गोड़ तक लूटत रहऽ । जब मन भरि जाई त ओकरा के मुआ द चाहे असहीं छोड़ि दऽ। दुनिया के बात सुनि – सुनि के ऊ खुदे आत्महत्या करि लीहीं ।\nबस वासना के दइंत (भूत) कपार प चहरल कि कवन बेटी, बहिन, साली, माई , चाची, दादी, नानी, भउजाई, नोकरानी चाहे दोसर लइकी – मेहरारू सभ भुला जालऽ ।\nजवन लइकी के इजति लूटाला ओकरा प का बीतेला ई हमरा से पूछऽ । हम कतने सहनी आ सहत बानीं । ओह दिन से लेके आजु तक हमार आंखि से खून के लोर गिरत बा । हमार पूरा जिनिगी तबाह हो जाये के । आपन सभ सपना माटी में मिलि जाये के आ दुख – दरद के लोर से हमार ई आत्मा जारे – जार भइल बा…।’’ कहते बारली बिलिख पड़ली ।\nसभ आदमी उनुका प नजर गड़वले उनुकर बात धेयान से सुनत रहन । माई आ नानी के रोआई बारली के सुनाइल । सरवन के इयाद क के उनुकर आंखि फेरु गइल भर ।\nबाकिर ऊ आपन पोंछली लोर आ दिल के सभ भड़ास निकाले लगली, ‘‘हमार ई देहि प बिटेसवा कतने घाव देले बा । ई त भरि जाई बाकिर जवन घाव हमार करेजा प भइल बा ऊ कइसे ठीक होई ? अगर ऊ हमरा सामने आ जाई त हम ओकरा के जिन्दा जरा देब । ओकरा के गुरिये – गुरिये काटि के चील – कउआ के खिआ देब तब हमार आत्मा ठण्डा होई । ओकरा आपन मेहरारू से मन ना भरल कि ऊ हमरा के बरबाद क देल स । हम कतना ओकरा गोड़ पड़नी, हाथजोरी कइनीं बाकिर ऊ हमार एक ना सुनलस आ हमार इजति के बखिया उघाड़ के आपन आगि बुझवलस । हमरा के तारे – तार क देलस ऊ । कल्पना करऽ ओह घरी के समय । सोचऽ ओह घरी हमार का हाल भइल होई ?\nआपन ऊ छटपटाहट आ चिलाहट आजु तक हमार आंखि में घूमेला । हम उहे नीन में सपनानी । ऊ घटना के इयाद क के राति में उठि – उठि के कतने रोयेनी । दिने – राति हमरा के नीन के गोली खिया के सूतावल जाला । 21 – 22 बरिस के लइकी के बिटेसवा इजति लूट लेलस ओकर सजा ओकरा का मिले के चाहीं ? ऊपर से तू लोग हमरे के देत बाड़ऽ जा दोष । बलत्कार खाली हमारे नइखे भइल बलुक सभ लइकी के जवरे भइल बा । आजु हमार भइल बा काल्हु दोसर के होई एहि तरे परसो, तरसों आ बरसों सभ लइकी के बलात्कार हो जाई आ दुनिया के बानी सुनि – सुनि के ऊ अपने मरि जइहें स । अगर आजु एकरा के ना रोकल जाई त ई एगो बड़हन बेमारी आ महामारी के रूप धर लीही फेरू कवनो लइकी अइसन ना बचिहेंस जवना के इजति ना लुटाइल होखी । सभ लइकी – मेहरारू बलात्कार के शिकार भइल रहिहें स ।\nतू हमार आपन गांव – मोहल्ला के नू बाड़ जा, त जाके बिटेसवा के खोजि के हमरा सामने लिआवऽ । हम देब ओकरा के सजा । जरूरी बा जब आपन बेटी – बहिन के इजति लुटाई तबे सभ केहूं के आंखि खुलि दोसर के देखि – सुनि के आंखि नइखे खुल सकत ? दरद – तकलीफ ना होई ?\nजब हमार इजति लुटा गइल त हमार माई आ नानी हमरा से छुआत ना रही जा । फेरू बोलल छोड़ि दिहली जा हमरा से । ऊ लोग मेहरारू होके हमार दरद ना समुझल । आजु हमार माई आ नानी हमरा खातिर गैर हो गइल बाड़ी जा। जवन हमरा से सौतेला अइसन करत बाड़ी बेवहार ।’’ बारली अपना बारे में सभ भड़ास निकाल देली तब उनुका दिल तनी हलुक भइल ।\nसरवन पमली आ सँवरी के भी नेयाय दिलावे के बात चिट्ठी में लिखले रहन । बारली के मन में जवन बात ऊ दूनों जानि खातिर रहे उहो बोल पड़ली, ‘‘हमार सखी पमली माधव से पेयार कइली । माधव उनुका के पेयार में आगा बढ़ा के माई बना देलस । खूब भइल बदनामी पमली के । सभ केहूं उनुका के कुंआरी आ बिन बिआहल माई कहे लागल । बाकिर माधव के केहूं ‘कुंआर बाप’ भा ‘बिना बिआहल बाप’ काहे ना कहल ? ऊ लइका ह एही से ? ई देश के ऊ अभिन्न अंग ह । त का पमली मतलब लइकी ई देश के अभिन्न अंग ना होली सन ?\nपमली के बाप – भाई माधव से कुछु पूछे ना गइले बलकु आपन सभ खीस पमलिये प निकालि देलन जा । इहे भीड़ में कतने लइका होइहें स जवन लइकी से पेयार करत होइहें स आ ओकर सभ लूट के धोखा देके हो जइहें स नव दू एगारह ।\nपरेम करे के त राधा आउर कृष्ण परेम कइले रहले बाकिर कवनो किताब के कवनो पाना में ई लिखल ना मिली कि राधा कृष्णा जी के बाचा के माई बनल रही भा कुंआरी माई बनल रही । कहे के त सभे केहूं कहेला कि हम परेम, पेयार, इश्क आ मोहबत करत बानीं बाकिर एहमें से केहूं कुछु ना करेला बलकु ई नावं के सहारा लेके वासना करेला । लइका – लइकी दूनों एक – दोसरा के वासना के भूखल होला । जहवां हम – बिस्तर भइले कि सभ पेयार खतम ! का इहे पेयार ह ? का राधा आउर कृष्णा इहे पेयार करे के सिखवले रहन जा ?’’ बारली तनी देर खातिर चुप हो गइली । उनुकर नजर भीड़ में खाड़ पमली के बाबूजी आ मूरती प गइल । दूनों जना सोच में पड़ल रहन जा ।\nफेरू बारली सँवरी के ऊपर दहेज खातिर भइल अत्याचार के सभ बाति कहते आगा कहली, ‘‘का सभ पति केसर जइसन होला ? मरद आपन मेहरारू से पेयार आ विश्वास करेला बाकिर आजु के मरद बेदरद हो गइल बाड़े स ।\nसोना के अंगुठी, टी0 वी0, राजदूत, साइकिल, रूपिया इहां तक कि एगो गाय आ भइंस खातिर आपन मेहरारू के रोज पीटत चाहे जिंदा जरा देत बाड़े स ।\nलइकी त खुदे अपना आप में दहेज बाड़ी स । का लइकी के पढ़ाई- लिखाई आ खाये – पीये में रूपिया ना लागेला ? ऊ सभ फिरिये में बी0 ए0, एम0 ए0 पढ़े लिसन ? चाहे कवनो लूर सिखेली सन ?\nकबीर एगो दोहा कहले रहन – ‘सहज मिले ऊ दूध सम, मांग के मिले सो पानी, कहत कबीर ऊ रक्त सम जे में एँचातानी ।’\nलइकी के माई – बाबू अपना मन से लइका वाला के सर – समान देलन ऊ दूध के लेखा होला । लइका वाला जब मांगि के समान लेबेला ऊ पानी जइसन होला बाकिर जब आपन पतोहि आ मेहरारू के मारि – पीटि के कुछु लेबल जाला त ऊ खून के समान होला । पीये के सभ केहूं दूध आ पानिये पीयेला खून केहूं ना पीये ।\nशंकर जी, राम जी, कृष्णा जी आ चाहे दोसर भगवान बिआह कइले रहन जा त ऊ लोग आपन – आपन मेहरारू के मारि – पीटि के आपन ससुरारी से बढ़िया – बढ़िया त्रिशुल, धनुष – बाण, कमल के फूल, बंसुरी चाहे दोसर समान मांगत रहन जा ?\nकवनो धरम – ग्रंथ में ई नइखे लिखल कि दहेज खातिर आपन मेहरारू के मारऽ पीटऽ चाहे छोड़ि दऽ । पेयार करि के लइकी के माई बना के भागि जा आ कवनो लइकी के इजति लूटऽ । का ई लिखल बा ? जवाब द ।\nबड़ जाति वाला छोट जाति वाला के हाथ से छुअल पानी पीयल त दूर ओकरा साथे एके खटिया प ना बइठि काहे से कि ऊ अशुद्ध हो जाई । बाकिर बड़े जाति वाला छोट जाति के लइकी के इजति लूटत बा । ओह घरी ऊ अशुद्ध ना होला ? बलुक ई कहिह स कि ई मरद – मेहरारू के बीच के अनोखा मिलन ह ।\nजब – जब ई धरती प दहेज खातिर पेयार में धोखा मिलला का बाद आ इजति लूट जाये प कवनो लइकी रोयेले त ओकरा जवरे सभ देवी – देवता रोयेलन जा । ओह घरी ऊ लोग सोचेला कि हमनी के इंसान बना के बहुते बड़ गलती क देनी जा । दहेज, पेयार आ बलात्कार के शिकार लइकी के लोर के पोंछी ? आजु के सभ इंसाने नू आछा काम करि के पोंछिहें जा ।\nहम पूछत बानीं कि लइकी होखल पाप ह कि जुरूम ? भले ई भारत देश गुलामी से आजाद हो गइल बाकिर आजु के एहिजा हर लइकी आ मेहरारू गुलाम बाड़ी स आपन आस – पास के लइका आ मरद से । ई सभनी के आजाद के करीं ? का राम, कृष्ण आ गांधी दुबारा ई धरती प जन्म लीहें ? आजु सभ पुरुष जात के ही राम, कृष्ण आ गांधी बने के पड़ी तब सभ लइकी आ मेहरारू खुलल हवा में सांस ले सकिहें स । हटावऽ आपन दिल – दिमाग प के पड़ल अहंकार के । मरदाना होखे के घमंड के चूर-चूर करऽ ।\n‘‘आपन मानसिकता के एगो नया राह प ले चलऽ। आपन देह ना बलुक आपन मन – दिल बदलऽ । ओकरा साफ करऽ । दिल के हर देवार प नारी के ऊंचा आसन लगावऽ। उनुका के गोड़ के जूता – चपल ना बलुक माथा के टीका समुझऽ । मत करऽ कवनो पूजा – नमाज बाकिर हर धर्म – जाति के नारी के सम्मान से देखऽ । उनुकर आदर आ इजति करऽ ।’’\nबारली आपन बात जारी रखते आगा कहली कि ऊ एहिजा गीता के उपदेश नइखी सुनावत बलकु सच्चाई कहत बाड़ी । नारी रूप – यौवन से भरल खाली हाड़ – मांस के पुतरी नइखे जेकरा के बस खाली भोगे के बा । बलुक ओकरो में मन – दिल आ आत्मा बा । उहो सम्मान से बिना डर – भय के इंसान होखे के जिनिगी ई धरती प जीयल चाहत बिया ।\nहमार भाई के लास पड़ल बा आ तू लोग हमरा के बदनाम करत बाड़, दू बून लोर गिरावे के बजाये हमरा प छींटा कसत बाड़ऽ । पता ना हमार ई सभ बात तू लोग के समुझ में आइल कि हवा में उड़ि गइल ।’’ ऊ चुप हो गइली ।\nओहिजा जेतना लोग खाड़ रहे सभे के मूड़ी नीचे हो गइल । केहूं – केहूं के आंखि लोरा गइल रहे । नारा लगावे वाला लइका भरले आंखि बारली के सोझा आइल, ‘‘हमरा माफ क द बारली, हम तोहरा के गलत बुझनी । तू सभे के दिल – दिमाग प के पड़ल एक – क गो गलत विचार के जरा के राखि क देलू । हमनी के गलत सोच के लइका ही सभ खुराफात के जड़ बानी जा । हम बिटेसवा के पकड़ि के तोहरा लगे लिआइब । तोहरा जवन सजा ओकरा देबे के होई, दीह ।’’\nबारली के मन तनी शांत भइल, ‘भइया, एगो लइका त हमार बात समझु ल ।’\nतबहीं एगो लइकी भीड़ के चीरत ओहिजा आके कहलसि ‘‘बारली, हम तोहर लड़ाई में साथे बानी । हमहूं तोहरे के बदमास बूझत समुझत रहलीं बाकिर जब तू बलात्कार के हकीकत बतवलू आ हम ऊ कल्पना के सागर में डुबकी मरनी हा तब पता चलल कि इजति लुटाइल केतना घिनवना आ लाज के बाति बा । तू ठीक कहलू हा जवन तोहरा जवरे घटल बा ऊ सभ लइकी – मेहरारू के जवरे घटी । तोहार सभ बाति हमरा के झकझोर देलसा । हम छत प खाड़ होके तोहार सभ बाति सुनत रही । आ हमार गोड़ तोहरा लगे खुदे चलि के आ गइल । हम मुसलमान हईं बाकिर अपना भारत देश के आपन खुदा – अल्लाह मानेनी । हम तोहार हर कदम प जवरे बानीं ।’’\n‘हमार लड़ाई में एगो आउर लइकी शामिल हो गइल, भइया ।’ बारली बंद कइली आंख ।\nतबहीं नानी छड़ी पकड़ले ओहिजा आके उनुकर हाथ पकड़ उनुका से माफी मांगत घरे चले के कहली । ऊ उनुकर हाथ पकड़ि के गते – गते ले जाये लगली । बारली के बड़ा आछा लागल ।\nऊ आपन दरद आ भइया के मउवत के दुख आपन आंखि के गंगाजल से सरवन के दूनों गोड़ पखार देली ।\nमाई पहिला बेर उनुका के अपना ममता के अंचरी से लगवली, ‘‘चुप हो जो बबी, आजु हमरा मालूम भइल हा कि जब अपना प दुख पड़ेला त का हाल होला । आजु हमार गोदी उजरि गइल । अंगना सून हो गइल । सरवन के रूप में हमरो आजु मरि गइल इजति । हमहूं तोरे के दोस देत रहली । माई होके भी हम तोर दरद के ना समुझ पवनी । अब कबो तोरा के अपना छाती से अलगा ना राखब ।’’\n‘‘साँचो माई !’’\n‘‘हँ, हमार बुचिया, आपन भइया के तुलसी गंगाजल दे दे । सभ केहूं देलस ।’’ माई बारली के कटोरी देली ‘‘तोरा हाथ से सरवन तुलसी – गंगाजल पी के तिरीपत हो जइहें ।’’\nबारली सरवन के मुंह में पांच हाली तुलसी – गंगाजल के तरपन देली । तरपन देत समय उनुकर लोर सरवन के मुंह में चलि गइल जवन गंगाजल के साथे मिलिके उहो गंगाजल बनि गइल ।\nसरवन के देहि में हरदी लगा के ‘राम नाम सत्य है’ के साथे विदाई दिआइल । सभे एक दोसरा के पकड़ि के छछनत रहे । पिताजी मुखाग्नि देलन । भइया के चिता जरल देखि के जीतन पिताजी के पकड़ि के बिलख पड़ले आ ऊ जवान बेटा खातिर तड़पत रहन, ‘हे भगवान, ई कहवां के नेयाय कइल ह । हमार बेटा हमरा के जराइत बाकिर आजु हम आपन ई हाथ से आपन जवान बेटा के जरवनी । ओह ! कवन जन्म के बदला तू लेलऽ ।’\nरोते – रोते कमजोर बारली सूत गइल रही । माई छाती पीट – पीट के चिचिआत रही, ‘हे शिव बाबा, कवन तोहार हम पूजा कइली अधूरा कि हमार बबुआ के ले ले लऽ परान पूरा । कतने बड़का पहाड़ हमरा प गिरव लऽ, हमार ई कोखिया में मार देलऽ छूरा ।’ ऊ केहूं के सम्हारे से ना सम्हरत रही ।\nबारली के आंखि में कहां नीन रहे ? ऊ त बस थाक गइल रही । ऊ गते – गते माई लगे अइली आ उनुका लगे बइठते सिसिक पड़ली । उनुकर मुरझाइल चेहरा, सूखल ओंठ, बड़का – बड़का लाल भइल आंखि से झरत लोर आ दुबर – पातर देहि देखि के पता ना ऊ काहे चुप हो गइली आ उनुकर पोंछ ली लोर, ‘‘बबी, आराम कर । एहिजे सूति जो ।’’\nबारली ओठंग गइली त ऊ उनुकर हाथ गोड़ दाबे लगली । माई के ई बेवहार से उनुकर करेजा जुड़ा गइल । ओह घरी उनुका बस भइया के चलि जाये के ही दुख रहे । उनुकर करेजा कुहुंक पड़ल । माई – पिताजी के पागल के दसा हो गइल रहे । ऊ सड़कि प के कवनो – कवनो लइका के पकड़ि के कहत रहन जा कि इहे हमार सरवन बबुआ ह । जब ऊ लोग के सच्चाई बतावल जात रहे त ऊ लोग फेनु छाती पीटे लागत रहे ।\nबारली आ जीतनो के रोअला के ठेकान ना रहे । लता दूनों जना के समुझवली । जीतन के जिमेदारी के एहसास करवली कि अब उहे घर के सहारा बाड़े । उनुके बारली के नेयाय दिवावे के बा । उनुकर भविष्य बनावे के बा ।\n‘‘फुआ जब हमार भाई – बहिन के सपना ना पूरा होखल त हम आपन भविष्य कइसे सुनहला बना सकत बानी । हम तू लोग के सहारा बनब ।’’ भरोसा देलन जीतन ।\nबारलियो वादा कइली कि अब ऊ ना रोइहें ।\nबिटेसवा अभी तकले ना पकड़ाइल रहे पुलिस के खोज बिन जारी रहे ।\nसँवरी आ पमली बारली से भेंट करे अइली जा । उनुकर हाल समाचार पूछल लोग । ओह दिन ओतना आदमी के बीच में बारली जेतना बात बोलले रही ओकरा इयाद करत पमली अचम्भा में पड़ल रही । बारली कहली कि ऊ सभ बात सरवन भइया अदृश्य रूप से कहत रहन । भइया के इयाद करत उनुकर आंखि लोरा गइल । फेनु ऊ कहली, ‘‘घर में रहत – रहत मन उबिया गइल बा । गुलाब लगे चले के घूमे, बड़ा ओकर इयाद आवत बा ।’’\nदूनों सखी भी जाये के तइयार हो गइली ।\nजब ऊ लोग जाये लागल त माई चेतवली, ‘‘बारली, ठीक से जइहे ।’’\n‘‘काहे ? कहीं फेरू से हमार इजति….।’’\n‘‘भूलाइयो के ई बात मत कहिहे ।’’ माई बारली के ओंठ प हाथ राखि देली ।\n‘‘आछा ।’’ बारली सड़की प आ गइली । कहली, ‘‘अब माई हमरा के हरमेशा अपना जवरे रखेली ।’’\n‘‘सही समय प उनुकर आंखि खुलि गइल ।’’ पमली कहली ।\nराहता में सभ केहूं बारली से हाल – चाल पूछल । अब केहूं तीनों जानी के देखि के हंसल चाहे गाभी ना मरलस । बीच राही में ऊ मुसलमान लइकी जुमा भेंटा गइली । कहली, ‘‘बारली, हम तोहरा से कहले रही नूं कि हम तोहर लड़ाई में साथ बानीं आ हमार अम्मी, अब्बा आउर भइयों बाड़न जा । अब्बा कहले हा कि हमनियो के धर्म ग्रंथ कुरान शरीफ में मेहरारू सभनी के आछा नजर से देखे आ मदद करे के लिखल बा ।’’\nबारली के ओंठ प तनी मुसकी आ गइल । ऊ उनुकर हाथ पकड़ लेली, ‘‘जुमा, हमरा खुशी बा कि तू आ तोहार घरे के लोग आछा बुधी – बिचार के बाड़े जा । हमार बात के तू लोग दिल से समुझल। तू हमार सखी बनबू ?’’\n‘‘ई त बड़ा खुशी के बात बा हमरा खातिर ।’’ कहते जुमा बारली के अंकवारी में भर लेली फेनु सँवरी आ पमली से भी अंकवारी लागि के घरे चल पड़ली ।\nतीनों लोग आगा बढ़ल । एगो मेहरारू पमली के रोकत पूछलसि, ‘‘पमली बबी, अभी तोर कवन महीना चलत बा ?’’\n‘‘दोसरा । काहे खातिर ?’’\n‘‘असहीं । तू जादे काम धान्हा मत करिहें आ भारी चीज मत उठइहें । खाये – पीये प धेयान दिहे । कुछु दिकत बुझाये त हमरा से कवनो बात पूछ लिहे ।’’\n‘‘ठीक बा ।’’ पमली आगा बढ़त बारली से कहली, ‘‘बारली, तोहार ऊ दिन के बात सभे प जादू अइसन काम कइले बा ।’’\nतीनों जानि बतियावते जात रही । नारा लगावे वाला ऊ लइका चाह के दोकान प खाड़ होके चाह पीयत रहे । बारली के देखि के उनुकर नांव पुकरलसि । ऊ ना सुनली । फेरू तीन – चारि बेर पुकरलसि । तब बारली पाछा तकली । देखली ऊ दू – चारि गो लइकन जवरे उनुके देने दउड़ल आवत रहे ।\nजब ऊ भीरी आइल त ऊ खिसअइली, ‘‘बीच सड़कि प असहीं लइकी के नांव चिचिआइल जाला ।’’\n‘‘गलती हो गहल । अब अइसे ना करब । तोहरा से एगो बात कहे के रहे ।’’ ऊ लइका हांफत कहल ।\n‘‘हाली कहऽ ।’’ बारली झझुअइली ।\n‘‘हम आ हमार सभ संघतिया बिटेसवा के सगरो खोजनी हा जा बाकिर ऊ ना मिलल ह । पुलिस के पता लागल बा अभी ऊ एने – ओने लुकाइल चलत बा ।’’\n‘‘आउर कुछु ।’’\n‘‘तू एतना खीसियात काहे बाडू ? सभ लइकन के बिटेसवे बूझत बाड़ू ? सभ केहूं ओइसने ना होला । तोहार सभ बाति हम आपन संघतिया से कहिला । तोहार लड़ाई में हमनी के साथ बानी जा ।’’\nबारली आपन खीस नेवर कइली, ‘‘आछा तोहार नांव का बा ?’’\n‘‘विश्वजीत । आछा नोकरी के जोगाड़ में सगरो फारम भरत बानी ।’’\n‘‘तोहार नांव त बढ़िया बा । आछा – आछा काम क के विश्व के जीतऽ । अब तोहरा के समुझावे के पड़ी । बीच सड़कि प का बात होई । चलऽ ऊ फेड़ लगे ।’’ बारली सड़क के किनारे मोटहन नीम के छायादार फेड़ के देखते कहली ।\nसभ केहूं ओहिजा गइल ।\n‘‘देखऽ विश्वजीत, हमार लड़ाई में तोहरे अइसन लइकन के काम बा । पढ़ल – लिखल अनपढ़ – गंवार सभ । काहे से कि एगो लइका ही लइकी के आबाद आ बरबाद करेला । लइका, लइकी के आछा नजर से देखी त आबाद करी आ खराब नजर से देखी त बरबाद करी । लइकी के आबादी – बरबादी बस लइकने के हाथ में बा । ज्यादेतर लइका अदमी कवनो लइकी – मेहरारू के आछा नजर से ना देखेलेस बस हमरा ऊ सभनी के नजर आ दिल – दिमाग बदले के बा । हमरा तीन – गो चीज से लड़ाई बा ।’’\nविश्वजीत कहलन कि उनुकर लड़ाई में ऊ शामिल होखिहें । ऊ लड़ाई के पूछले ।\nबारली कहली कि उनुकर लड़ाई दहेज, पेयार आ बलात्कार से बा ।\nदहेज – जब ऊ बिआह करिहें त दहेज मत लिहें । लइकी वाला अपना मन से जे दिही ऊ खुशी से राखि लिहें । बाकिर बाद में मेहरारू के मार – पीट के ससुराल से कवनो चीज ना मांगिहें । एगो आछा पति बनि के आपन मेहरारू से पेयार करिंहें । उनुका के माथ के टीका समुझिहें । ई उनुकर पहिला जीत होई ।\nपेयार – तू लइका बाड़ऽ त तोहरा प पेयार के नसा चहरबे करी । पेयार करिह बाकिर एके लइकी से, दू – चारि गो से ना । लइकी के जादे पेयार पावे खातिर पहिले बिआह कर लीह । बाकिर जब अइसन ना होखे त पेयार में आगे मत बढ़िह । आ जदि बढ़ गइलऽ त मालूम चलि कि तू बाप बने के बाड़ऽ । ओह घरी लइकी के धोखा देके भगिह मत । चाहे ओकरा अस्पताल के राह मत देखइहऽ । बलुक आपन छाती ठोंक के समाज के सामने कहिहऽ कि एह होखे वाला बाचा के बाप हम बानीं । फेनु ओह लइकी से बिआह क के उनुकर जिनिगी खुशी से भर दीहऽ । ई हमार दोसर जीत होई ।\nबारली रूक के फेनु आगा कहली – ‘‘बलात्कार जइसन नीच आ घिनवना काम कबो मत करिह । कवनो नारी जात के इजति मत लूटिह । ऊ सभनी के खराब नजर से मत देखिह । अगर तोहरा कतहूं साधारन से सुंदर कइसनो लइकी मिलि जाए त ओकरा के आपन सुरक्षा में राखि के ही सलामत घरे पहुंचा दीह । लइकी के देखि के अपना ऊपर काम – वासना चढ़े मत दीहऽ। ई हमार अंतिम आ सबसे आछा जीत होई । ई तीनों तू काम आछा आ ईमानदारी से करबऽ त तू हमार लड़ाई के पहिलका आ साचा सिपाही होखबऽ। हमरा तोहरा से धन – दउलत ना चाहीं बलुक सभ नारी – जात खातिर चाहीं मान – सम्मान आदर आ इजति । तू ई सभ नारी के देबऽ ?’’\n‘‘हं बारली हं, हम तोहरा के आ सभ नारी जात के मान – सम्मान आ इजति देब । जवन तू तीन गो लड़ाई बतवलू हा हम ओह प चलब जवरे आपन संघतिया के चलाइब ।’’ विश्वजीत कहि के आपन संघतिया से ई लड़ाई में साथ निभावे के पूछले ।\nसभ हं – हं कहले स । बारली बड़ा खुश भइली । ऊ आगा बढ़ली ।\n‘‘बारली, तू पहिले लइकन से बोलत ना रहू बाकिर आजु…।’’\n‘‘जरूरत के हिसाब से बोलही के पड़ी । आखिर इहे लइकन त हमार लड़ाई आगा बढ़इहें स ।’’\nसँवरी लड़ाई के बारे में पूछली ।\nबारली दूरे से गुलाब के पौधा देखली ।\nभिरी आके संवरी – पमली जब गुलाब देखली जा त उनुका काठ मार देलस । लाल – पीयर गुलाब के दूनों पौधा सूख के लकड़ी हो गहल रहे । सभ पतई झर गइल रहे । दूनों जानी रो पड़ली बाकिर बारली के हंसी आ गइल, ‘‘हम जानत रही कि ई गुलाब के पौधा सूखा गइल होई । एहि से त आजु एकरा देखे अइनी हा ।’’\nसँवरी – पमली के माथा ठनक पड़ल, ‘‘तू कइसे जानत रहू कि ई पौधा सूखा गइल होई । बड़ा अगमजानी मियां भइल बाड़ू । लइकाई में तू ही नू कहले रहूं कि ई हमनी के सखियारो के निसानी पौधा ह ।’’\nबारली आपन पक्ष रखली कि सच में ई पौधा ऊ लोग के सखिआरो के निसानी बा । जब ऊ लोग हंसत – खेलत रहे त ई पौधा हरिआइल रहत रहे बाकिर आजु तीनों जानी के जिनिगी दुख – लोर में डूबल बा त कुछ त असर पड़बे करी । नेव हिली त का देवार खड़ा रह पाई ? सँवरी, पमली आ बारली के जिनिगी बीच दरिया में फंसल बा जहंवा से निकले के कवनो राह नइखे ।\n‘‘हमनी के सखियारो ठीक ना रहे । तीन टिकट महाविकट ।’’ पमली आपन सखियारों के दोस दिहली त सँवरी भाग्य – किस्मत के दोसी ठहरवली ।\nबारली गुलाब के सूखाइल पौधा के भीरी बइठते कहली, ‘‘हमनी के सखियारो आ किस्मत – भाग्य खराब नइखे बलुक ई सभनी के जिम्मेदार केसर, माधव आ बिटेसवा बा ।’’\nसँवरी – पमली भी ओहिजा बइठ गइली । दूनों उनुकर बात से एकमत रही ।\nसँवरी, पमली से उनुकर बाचा खतम करे के कहली । पहिलहीं खा पमली छछनि के बाचा ना गिरावे के डहकि पड़ली । सँवरी बेरि – बेरि पमली के होखे वाला बाचा के नजाइज आ आपन होखे वाला बाचा के जाइज कहि के समुझावत रही ।\nबारली दूनों केहूं के बतकही सुनत रही । जब उनुका से नजाइज शब्द बरदास ना भइल त ऊ सँवरी से पूछली, ‘‘सँवरी, तोहर बाचा होई त ओकरा लिलार प जाइज आ पमली के बाचा के लिलार प नजाइज लिखल रही ?’’\nफेनु ऊ पूछली कि उनुकर बाचा क महीना प होई ?\nसभ मेहरारू के बाचा पूरा नव महीना प होला । 15 दिन भा 1 महीना के घटती – बढ़ती हो सकेला ।\n‘‘हूं । पमली के नजाइज बाचा क महीना प होई ?’’\n‘‘कहनी ना सभ बाचा नवे महीना प होला ।’’\n‘‘ई कइसे होई ? पमली के बाचा नजाइज बा ओकरा त पांचे महीना प हो जाये के चाहीं । भले तोहार जाइज बाचा नव महीना प होखे ।’’\n‘‘ई का बिना माथा के बात करत बाड़ू । कवनो बाचा पांच महीना प पूरा ना बनेला । भगवान पूरा नव महीना गर्भ में राखि के ओकरा धरती प भेजेलन ।’’\nबारली फेनु सवाल दगली कि पमली के बाचा होखे के समय उनुका प्रसव पीड़ा ना होई । उनुकर बेटा में लइकी के सभ गुन दोस रही ।\nसँवरी ना में जवाब देली । बारली जानत रही बाकिर उनुकर मुंह से सुनल चाहत रही । ऊ बोलली, ‘‘सँवरी , तू खाली समाज के बखान करत बाड़ू । समाज समाज ना होके पान आ चाह के दोकान हो गइल बा । समाज साचों के झूठ कहि त सभ केहूं झूठे कही । समाज पमली के ‘कुँआरी माई’ कहलसि त माधव के ‘कुँआर बाप’ काहे ना कहलसि ? जब समाज वाला जानल कि पमली कुँआरी माई बने के बिया त सभ समाज वाला माधव के घींच के लिआइत आ पमली जवरे ओकर बिआह करवाइत । तब नू समाज आछा कहाइत । समाज में लइका – लइकी दूनों रहत बा बाकिर एकर मतलब ई नइखे नू कि समाज खाली लइकिये के दोस देबे आ लइका छाती तान के चले । एगो लइकी बदनाम का होले कि सभ केहूं ओकरा के चाह के पिआली आ पान के थूक समुझेला । चाह पीय आ पिआली घुमा के फेंक द । पान खा थूक द । सभ केहूं बस इहे फेर में रहेला कि कवन लइकी बदनाम आ नांव – गांव कर सन कि हमनी के खइनी ठोंक – ठोंक के ओकर सिकाइत बतिआईं जा ।’’\nऊ एक सुर में आगा कहली कि सँवरी बड़ा समाज के गुन गावत बाड़ी ।\nअगर उनुकर समाज वाला बड़ा आछा भा दयावान बाड़े स त काहे ना सभ केहूं मिली के एगो राजदूत दे देलसा ऊ ससुरा चलि जइती । समाज वालन के खाली सई हाथ के जीभे बा चपर – चपर करे के । एक बीता दतुअन लेखा बढ़िया हाथ नइखे आछा काम करे के ?\nपमली के जब बाचा होई त ओकरा प भगवान नजाइज लिखि के भेजबे ना करिहें तब समाज के लोग काहे एक मुंह से नजाइज कहत बा कि माई – बेटा दूनों सुनि – सुनि के मरि जइहें स । समाज के नियम कानून बा । सभे के ओकरा हिसाब से चले के पड़ेला । बाकिर जे गलती करि के सुधरल चाहत बा, ओकरा हाथ पकड़ि के गहिरा में से निकाले के नू पड़ी । जब पमली बाचा के जन्मावल चाहत बाड़ी त सँवरी काहे के गिरावे के कहत बाड़ी । भगवान पमली के माई बने के आसिरवाद देले बाड़े त काहे ऊ बाचा के गारी दिआत बा ? गारी बाचा के ना बलुक भगवान के दिआता । एहिसे त कबो ऊ एतना खिसिया जालन कि कवनो – कवनो मेहरारू के बांझ बना देलन । पमली के होखे वाला बाचा के पाप, हरामी के अवलाद आ नजाइज कहात बा ।\nजब कवनो मेहरारू के शादी के आठों – दस साल बाद बाचा ना होला त ऊ सभ मंदिर – मस्जिद में नाक रगड़ेलीसन । डाक्टर के गोड़धरिया करेली सन कि कसहूं ऊ माई बन जाओ । चाहे जेतना पइसा लागि जाओ । बाकिर ऊ लोग अनाथ बाचा गोद ना लीही । उनुकर आपन कोख के जन्मल बाचा चाहीं ।\nएकर फायदा साधु आ ओझा गुनी उठावेल सन। पहिले त खूब रूपिया ठगिहेंसऽ, बाद में आपन चमत्कार देखावेल सन । ओकरा भिरी अनपढ़ गंवार का पढ़ल – लिखलो मेहरारू जालीसन ।\n‘‘आखिर ओझा – गुनी आपन जादू – मंत्र से मेहरारू के माई बना देबेलसन नू । कतना आछा ऊ लोग काम करेला ।’’ सँवरी खुशी से बोलली ।\n‘‘बुझाता तूहूं साधु – ओझा के फेर में रहेलू ।’’ बारली हंसली, ‘‘बाकिर कबो रहबो मत करिह । ओझा – गुनी कवनो जादू – टोना भा चमत्कार ना करेलसन बलुक मेहरारू के प्रसादी के जरिये बेहोस क के हमबिस्तर बनावेलसन । जब ऊ मेहरारू माई बनि जाई त ओझा के बड़ा चमत्कारी बाबा कही बाकिर भीतरे के खीसा केहूं जानते नइखे । बाचा ऊ ओझा आ साधु के आ बाप कहइहें ऊ ओह मेहरारू के मरद ! ओह घरी ई ‘समाज’ कहवां रहेला ?’’\n‘‘का अइसन होला ?’’ सच्चाई सुनि के सँवरी के करेजा मुंह में आ गइल ।\n‘‘चार सौ चालीस के भोल्टेज से मत चिहा । जवन साधु बाचा हो जाये के गारंटी देबेलसन उहे ई सुध राह अपनावेलसन । ऊ सभनी के करेजा जुड़ा जाला आ मेहरारू के गोद भर जाला । दूनों देने हिसाब बराबर आगे के काम असहीं चालू । सँवरी, तू बहुते आपन होखे वाला बाचा के जाइज नू कहत बाडू़ अगर हम कहीं कि ई बाचा तोहार देवर मनेस के ह त…।’’\nबारली के अइसन गंदा बात प संवरी के काठ मारि देलस । ऊ हेतना बड़का लगानी उनुका प लगा देली । ऊ अधमुअल सांप लेखा फुंफकरली, ‘‘बारली, आपन जबान सम्हार के बाति करऽ । अगर तू हमार सखी ना रहतू त अभी हम राख लगा के तोहार जबान घींचि देती ।’’\n‘‘काहे हमार बात हरियर मिरचाई जइसन तीत लागल । लऽ घींच द हमार जबान । अगर हमरा अब मालूम चले कि जेकरा हम पिताजी कहेनी ऊ हमार पिताजी ना होखस तब ? हमार माई कहे कि तू हमार परेमी के लइकी हइस तब का होई ? का हमरा लिलार प लिखल बा कि हम लोचन बाबू के लइकी हईं कि माई के परेमी के ? जवन बीया से हमार जन्म भइल बा ऊ केकर ह हमार पिताजी के कि माई के परे…।’’\nबारली के गालि प सँवरी के एगो जोरदार चमेटा पड़ल, ‘‘धिधिकार अइसन बेटी आ सखी प जवन आपन माई आ सखी प एतना खराब लगानी लगावत बिया । छीः अइसन खराब आ गंदा बोले वाली लइकी के । अइसन सखी हमरा ना चाहीं ।’’\n‘‘का हम जानत बानी कि हम केकर पइदाइस बानी फिर भी जाइज बानी ।’’ बारली भुखाइल बाघ नियन गरजली, ‘‘अगर तू आपन देवर से फंसल रहतू त का केसर ई कबो जनते कि ई बाचा केकर ह ? हमरा तोहरा, पमली आ सभ दुनिया वाला के लिलार प लिखल बा कि ऊ जाइज बाड़े स ? त फेरू पमली के बाचा के काहे नजाइज कहात बा ? तोहार बिआह के बाद बाचा होखे के बा त जाइज हो गइल । पमली के बिआह के पहिले होखे के बात त नजाइज हो गइल । अगर इजति लुटाये के घरी हमार गर्भ ठहरि गइल होखे त उहो नजाइज आ बलात्कार के पैदाइसे कहाई ।’’ बारली के करेजा में ज्वालामुखी धधकत रहे ।\nऊ बिना थूक घोंटले अइसन – अइसन बात कहत रही कि दूनों सखी उनुकर टुकुर – टुकुर मुंह ताकत – सुनत रही । ऊ धारा में बहत आगा कहली कि अगर पमली आ सँवरी के एके लेखा कपड़ा पहिरा दिइल जाई आ कवनो अनजान आदमी से पूछल जाए कि बताव कवन जाइज बाचा पएदा करी आ कवन नजाइज ? सँवरी ओह घरी टिकुली सेनुर ना लगवले रहस । ऊ आदमी धोखा खा जाई । बाचा पएदा होला का बाद कवनो डाक्टर भा वैज्ञानिक ओकरा जाइज भा नजाइज नइखे साबित कर सकत । अगर ऊ लोग जवरे बारली भी खाड़ हो जास त कवनो अनजान अदमी ई नइखे बता सकत कि कवन लइकी के इजति लुटाइल बा । ई सभ खाली देखे आ सोचे के नजर आ भरम बा । सँवरी के दिमाग प के पड़ल भरम वाला पर्दा के हटावे खातिर ई उदाहरन देके ऊ समुझवली ।\nसँवरी चट से पूछली कि उनुका ई सभ बात के बतावल हा ।\nबारली के जवाब रहे कि ई सभ ऊ आपन दिमाग लड़ाके सोचली हा । ऊ केहूं से पूछबो करिहें त लोग कहि की ई लइकिया बड़ा खराब – खराब बाति पूछत बिया । लोग गंदा – गंदा फिलिम आंखि फारि – फारि के देखेला ऊ त खाली एगो गंदा बाते बोलली हा । आजु के जमाना में त दस – बारह साल के लइकी – लइका सभ जान जात बाड़े स फेरू ऊ त चेतगर बालिग लड़की बाड़ी ।\n‘‘बिआहो त शारीरिक संबंधे नू बा तबे त एक – आधा दर्जन बाचा पएदा हो जाले स ।’’\nसँवरी फेरु ई सुनि के उखड़ गइली आ ओहिजा से जाये लगली । बारली झट से उनुकर हाथ पकड़ लेली कि जब तकले ऊ आपन मन के सभ बात ना कह दीहें ऊ लोग के जाये ना दीहें । बारली सँवरी के करेजा में फेरू मुक्का मरली, ‘‘इजति त हमनी तीनों के लुटाइल बा ।’’\nई बाति बिआहल सँवरी आ परेम करे वाली पमली कइसे बरदास करती ? दिल दिमाग में जोर से करेंट मरलस । बारली के गोर – गोर गाल प बरियार दू गो चमेटा पडल़ ।\n‘‘तू हमनी के एतना खराब बात बोलत बाड़ू । तू सखी हऊ कि दुश्मन ?’’ पमली गरजली ।\n‘‘बारली, तोहार सोच कतने खराब हो गइल बा ।’’ सँवरी थूकली, ‘‘आक थू ।’’\n‘‘काहे सच नीम आ करइला जइसन कड़वा लागत बा…।’’ सँवरी – पमली के फेनु तरवा चटक गइल । ई हाथ धरते – धरते पहुंचा धरे लागल । फेरू ऊ लोग हाथ उठवलस तले बारली कस के दूनों जानी के हाथ पकड़ लेली, ‘‘जा मारे के बा त आपन मरद आ परेमी के मारऽ । जवन तू लोग के जिनिगी दुखदाई कइले बा । हमरा जइसन कमजोरे प हाथ उठी । असही नू मरद सभ कमजोर आ बेबस पर आपन मरदानगी देखावेलसन । ऊ सभ आपन दिमाग आ बुधी से केहूं के ना हरइहें सन बलुक आपन देहि के शक्ति से हरावे लसन । अब तू लोग हमरा के एक चमेटा मरबू जा त हम दस मुक्का मारब । तू लोग के चाहे दुनिया के हम गारी – बात मार ना सहब ।’’ उनुका खीस में खउलत देखि के दूनों सखी डेरा गइली । निहोरा करि के आपन – आपन हाथ सोझ कइली जा ।\nबारली हाथ जोरि के सँवरी से कहली कि ऊ उनुका साथे – साथे सभ बिआहल मेहरारू से माफी मांगत बाड़ी, काहे से कि ऊ कुछु अइसन उरेब बोलिहें जेकरा से हर बिआहल मेहरारू के दुख लागी । बाकिर ऊ लोग दिमाग से सोची त उनुकर बात गलत ना होई ।\nसँवरी हामी भरली ।\nबारली कहली, ‘‘सँवरी, हम तोहरा से आ सभ बिआहल मेहरारू से माफी मांगत आपन बात कहत बानीं । बिआह बहुते पवितर आ अनोखा रिश्ता होला । जब एगो लइका – लइकी सभ पूजा, पाठ, मंत्र, हवन, आगि के सात गो फेरा आ सातों वचन निभा के हर सुख – सुख के साथी बनेलन । लइका आपन घरे के आ अपना नांव के सिनहोरा के सेनुर लइकी के मांगि में पहिरा के ओकरा के आपन धर्मपत्नी आ अर्धांगिनी बनावेला । दूनों केहूं के जिनिगी सुख से बीते एकर आसीरबाद सभे के साथे भगवान जी भी देबेलन ।\nअब बिआह बाद लइका ऊ लइकी के चाहे जइसे उपयोग करे । सभ केहूं ओकरा सभ कुछ करे के छूट देले बा प्रमाण पत्र देले बा।\nबिआह गंगा लेखा पवितर आ पावन बा । पेयार जमुना लेखा प्रसिद्ध बा बाकिर बलात्कार नाली के पानी जइसन अशुद्ध बा । सभ केहूं गंगा नहाये आछा – आछा दिन जाला । दू – चार लोग जमुनो जी नहाला । बाकिर मोरी के पानी में केहूं नहाये के ना कहे ।\nजब गंगा जी से लोग नहा के आवेला त घर भर के लोग उनुकर गोड़ छुवेला । जमुना जी से नहा के अइला प केहूं – केहूं गोड़ लागेला बाकिर जब नाली के पानी में डूब के चाहे गिर के आवेला त सभ लोग सई कोस के दूरी से भाग – भाग चिचिआला । ठीक असहीं सभ लइका – लइकी बिआह करेलसन गंगा जी लेखा । जमुना जी लेखा दू चारि गो पेयार करेलसन बाकिर बलात्कार हो जाए के बात केहूं ना कहेला । नाली – मोरी के पानी लेखा । दुष्कर्म के हर केहूं अशुद्ध आ अपवित्र मानेला ।\nगंगा – जमुना एके में मिलि जाई बाकिर मोरी के पानी ना मिली । ऊ दूर से महकेला । पानी त तीनों ह बाकिर फरक बा । एही तरे बिआह, पेयार आ बलात्कार एके बा बाकिर एहनी में फरक बा । ई तीनों एक में कबो ना मिली । बाकिर आपन नया विचार से एक कइल जा सकत बा । हम ई नइखी कहत कि तीनों पानी एके में फेंट द । खुद देखऽ एक बाल्टी पानी में अगर एक बूंद गंगा जल डाल दिहल जाला त पूरा बाल्टी के पानी शुद्ध हो जाला । असहीं हमार इजति लुटाइल बा । अगर बटेसवा से हमार बिआह हो जाई त हमहूँ शुद्ध हो जाइब । फेरू केहू हमरा के अशुद्ध – अपवित्र ना कही । ना मानी । बाकिर हम त अइसन कबो ना करब । जवन हमरा के बरबाद कइलस ओकरा के आपन मरद मान के हम ना पूजब । ओह हाल में हमरा मरल जादे पसंद बा ।\nबिआह, पेयार आ बलात्कार तीनों सेक्स प आधारित बा । एह में एगो स्त्री – पुरुष के मिलन होला । बिटेसवा कहले रहे कि ई अनोखा मिलन आ संगम ह । हम ई गहिरा खाई में उतरि के सोचले बानी । बारली हाथ जोरि करत कहली, ‘‘सँवरी, एहिजा हमरा माफ – छमा करिह । बिआह के बाद केसर तोहार इजतिये नू लूटत रहले बाकिर उनुका ई करे खातिर तू, तोहार आ उनुकर घरे के लोग आ सभ समाज छूट देले रहे । ई सरकारी बलात्कार ह । ई करे से पहिले केसर तोहरा से बिआह कइले तब उनुका ई अधिकार मिलल । ई सई प्रतिशत बा ।\nपमली के प्राइवेट बलात्कार ह । एकरा में घर आ समाज के अनुमति ना रहे । पमली आ माधव आपन मन के मुरचा मेटावे खातिर ई काम कइले । एह काम में पमली के रजामंदी रहे । ई पचास प्रतिशत बा जब बिआह हो जाई त सई में मिलि जाई ।\nआ हमार बलात्कार जबरदस्ती के बलात्कार ह । एकरा में घर, समाज आ ना हमार मरजी शामिल रहे । एह में खाली बिटेसवा के मरजी रहे । ई ना सरकारी कहाई आ ना प्राइवेट । ई त नली आ जवन गूह – मूत साफ कइल जाला ओकरा से महा खराब बा । ई बालू के कवनो कन के बराबर प्रतिशत में नइखे । सँवरी, जब तू केसर से मिललू त ऊ मरद – मेहरारू के रिश्ता भइल । कुल – खानदान चलावे के धरम कहाइल ।\nपमली जब माधव से मिलली त ऊ प्रेमी – प्रेमिका के पेयार – मोहब्बत कहाइल । आमतौर प सभ केहू एकरा के हमबिस्तर कहेला ।\nआ जब हम बिटेसवा से मिलनी त ऊ एगो अइयास दरिन्दा के भूख, हवस, वासना, बलात्कार, दुष्कर्म आ इजति लूटल कहाइल ।\nबारली आपन बात आगा बोलते रहली कि ऊ तीनों लोग अलग – अलग नावं प सवार बीच दरिआ में फंसल बाड़ी जा । फंसावे वाला केसर, माधव आ बिटेसवा बा । बिआह शुद्ध आ पवित्र बा । तन के पेयार झूठा भा मन के पेयार सचा । बलात्कार त नली में चले वाला आ गुह मूत में रेंगे वाला पोंछी लगवा पिलुओ से बड़का पिलुआ बा । ऊ आजु पिलुआ बनि गइल बाड़ी । नानी आ माई उनुका से छुआत ना रही त ठीक करत रही जा । उनुका अपना से घिन हो गइल बा । ऊ चाहत बाड़ी कि आपन सउँसे देहि के बलेड से काटि के खून बहवा देस । ताकि अशुद्ध खून बहरी निकलि जाओ । चाहे आगि में जरि के स्वाहा हो जास कि उनुकर सभ पाप जरि के राख हो जाए ना त पानी में डूबि के मरल चाहत बाड़ी जेकरा से उनुकर अशुद्धि धोआ जाए।\nऊ आपन तुलना पमली से करत कहली कि उनुका से लाख दरजा आछा ऊ बाड़ी । कम से कम उनुकर देह शुध बा । माइयो बने के बाड़ी त अमनिया आ निरउठ बाड़ी । पमली आजु बाचा गिरा देस त ऊ शुद्ध हो जइहें । उनुका प लागल दाग मेटर जाई । साल दू साल बाद उनुकर बिआहो हो जाई । बाकिर ऊ लाखों – करोड़ों बार सगरो के प्रसिद्ध – प्रसिद्ध गंगा भी नेहा लीहे त ऊ शुद्ध ना होइहें । उनुकर हाथ राह चलत फटेहाल भिखारियो ना थामी । बिटेसवा उनुकर जिनिगी काहे तबाह क देलस ? उनुकर सुनर देहि के ऊ काहे आपन वासना के आगि में झोंकि देलस… ? ऊ अछोधार पुकाफार के रोये लगली ।\nसँवरी उनुका के चुप करवली बाकिर उनुकर त रोंआ – रोंआ छटपटा – छटपटा के रोअत रहे ।\nपमली भी रो पड़ली । सँवरी उनुका के रोये के कारन पूछली ।\nऊ रोते बतवली, ‘‘बारली अपना बारे में हर बात ठीक कहली हा । हम जदि ई बाचा गिरा दिही त लुका छिपा के दू – चार साल बाद हमार बिआह हो जाई बाकिर बारली के जिनिगी त जड़ से ही खतम हो गइल । इनिकर घटना पूरा देश – विदेश जानत बा । आन्हरो – लांगड़ लइका इनिका से बिआह ना कर पाई । इनिकर सभ भविष्य राखी में मिल गइल । लोग के कपार प जतने बार रही ऊ लोग इनिका से ओतने सवाल करी । हर केहूं कवनो झगरा में ई कहते इनिकर मुंह बंद कर दीही कि हमरा से का बाझत बाड़े । देखले तोरा कवनो गतरी में लाज बा तोर त खुदे इजति लुटाइल बा । ओह घरी बारली मउत मंगिहें त उनुका ना मिली । हम चाहे तू इनिकर नइखी जा पोंछ सकत लोर । नदी के पानी सभ केहूं रोक दीही बाकिर समुन्दर के पानी केहूं से ना रोकाई । बारली के आंखि में आजु सातों समुन्दर हिचकोला मारत बा । लोग के आनी – बानी आ गाभी सुनत – सुनत इनिकर कान में बड़का – बड़का घाव हो जाई बाकिर करेजा के फारे वाली बात इनिका सुनही के पड़ी आ आंखि फोर के रोवही के पड़ी ।’’\nबारली के दरद जब बह गइल त उनुकर मन थिर गइल । ऊ पमली के चुप करवली । सँवरी से बारली पूछली कि एक बेर उनुकर देवर मनेस उनुकर बेलाउज प हाथ राखि देले रहन नू । ऊ खूब रोअले रही ।\n‘‘हं, बाद में केसर से मनेस के डंटववले रही ।’’ सँवरी अंचरी से आंखि पोंछली ।\n‘‘संवरी, अगर ओह दिन मनेस तनी आउर आगा बढ़ित त तूही कहतू कि हमार देवर हमार इजति लूट लेलस ।’’\n‘‘हं, कहबे करती । जब हमनी दूनों के मरजी से संबंध बनी त पेयार कहाइत अगर खाली मनेस के मरजी से बनी त बलात्कार कहाइत ।’’\nबारली सभ लइकिन मेहरारू के आपन देहि के शक्ति बढ़ावे के सलाह देली । जवन बल के प्रयोग लइका सभ करेलसन उहे बल लइकी अपना भीतरे जगावऽ सन । आपन सुरक्षा खातिर कराटा सीखल आ सोरहो घरी ललका मिरचाई के पावडर आ ब्लेड जवरे राखे के कहली ।\nदूध में सभ केहूं चीनी डाल के पीयेला त कहेला कि हम दूध पीयत बानीं । अगर ओकरा में एक चुटकी चाह के पत्ती डाल दियाव त ओकर रंग बदलि जाला, कहाई कि हम चाह पीयत बानीं । असही दूध आ चीनी लेखा लइका – लइकी मिलेला त कहेला कि हम पेयार करत बानीं । अगर ऊ कुंआर लइका, लइकी के मांग में एक चुटकी सेनुर डाल देबे चाह के पत्ती लेखा लइकी के जिनिगी रंगीन हो जाला । कहिहेंस कि हम बिआहल बानी । अब दूध में चीनी आ चाह के पत्ती दूनों बा आ ओह में ऊपरे से एक चम्मच नून डाल दिआओ त ऊ नून वाला चाह केहूं ना पीही । खड़े उठा के फेंक दी । थू कइसन नूनछांह चाह लागत बा । असही लइकी पेयारो कइलस आ फेनु बिआहो कइलस बाकिर कवनो दोसर लइका नीमक लेखा ऊ लइकी के इजति लूट लेबे त खुद ओकर मरद हाथ पकड़ि के ओकरा के घर से निकाल दीही । छीः कवन अइसन लूटल – पीटल मेहरारू के घर में राखी । ओह घरी ऊ लइकी के हालत सड़क प गिरल ऊ नूनछांह चाह लेखा हो जाला जेकरा प सभ केहूं थूके ला आ चहरि के जाला ।\nएहिजा केहूं लइकी – मेहरारू के बाँझ , विधवा आ तलाक लेबल पसन आ बरदास करेला बाकिर कवनो लइकी के कुंआरी माई आ बलात्कार के शिकार बरदास ना करे । सभ केहूं ओकरा के ‘जूठ’ समुझेला । बासी भात प केहूं बेनिया ना डोलावे ।\nएहिजे से जाइज आ नाजाइज के शुरूआत होला । सधवा, विधवा आ तलाक लेबल मेहरारू के बाचा के जाइज आ पेयार आ दुष्कर्म से भइल बाचा के नाजाइज के उपाधि मिलेला ।\nजब कवनो लइकी ई सुनेली सन कि ऊ बिआह के पहिलहीं माई बने के बाड़ी स त सीधे आत्महत्या कर लेबेलि सन आ ना त अस्पताल जइहें स । बाकिर पमली ई कुछु नइखी कइले । ऊ आपन अजन्मल बाचा के धरती प लियावल चाहत बाड़ी । देश – कानून के उनुकर साथ निभावे के चाहीं । उनुकर होखे वाला बाचा के जाइज ‘प्रमाण पत्र’ मिले के चाहीं । ऊ बाचा के नांव के साथे उनुकर माई पमली के नांव जोड़े के चाहीं ।\n‘‘चलऽ, ढेर भाषण देलू अब तू चुप रहऽ । ई देश आ कानून तोहरे इहे उल्टा – सीधा बात मानी आ जाइज प्रमाण पत्र बनी । साचो, अब तोहार दिमाग पूरा फेल हो गइल बा ।’ सँवरी हंसली ।\n‘‘बारली, अइसन हो जाई त बड़ा आछा रही ।’’ पमली के हाथ पेट प जाके आपन बाचा के चलत अनुभव करत मन सरसों के पीयर फूल लेखा खिल गइल ।\n‘‘अरे, जब समलैंगिक के आपस में रहे के बिआह करे के कानून बन गइल । दू गो लइकी आ दू गो लइका जिनिगी भ साथे डंका के चोट पर रहे लगलेस त जाइज प्रमाण पत्र बनि जाई त कवन पहाड़ टूटि जाई । एकरा में त माई आ बाचा के जिनिगी मिले के बात बा ।’’\n‘‘बारली, तू बड़ा भोली बाड़ू ।’’\n‘‘एहिसे हमरा प बलात्कार नांव के गोली लागल बिया । कवनो लइकी ना कहेली सन की ओकर इजति तारे – तार हो जाओ । जइसे मच्छड़ बिना इजाजत के काटेला ओइसही लइका – मरद बिना इजाजत के लइकी – मेहरारू के इजति लूटेलसन । केहूं ई ना कहे कि आऊं बैल हमरा मार । आऊ सांप हमरा काट, आऊ मच्छड़ हमार खून पी…।’’\nबारली आपन बात एकदम ऊ दूनों जानी के सुनावे के कमर कसले रही । एहीसे उठत सँवरी के हाथ पकड़ि के बइठा देली । कहली, ‘‘कवनो बेद – पुराण, कुरान, गुरूग्रंथ साहिब आ बाइबिल में नारी के ऊपर अत्याचार करे के नइखे लिखल त फेरू ई काहे होत बा ? भगवान के सभ भक्त आउर अल्लाह के बंदा के आंखि प गंधारी लेखा पट्टी काहे बन्हाइल बा ? छोड़ ई हमार जाति धर्म के लइकी थोड़े हिय लोग ई सोचत बा । जब मुसलमान के लइकी प अत्याचार होत बा त हिन्दू लोग के आगा बढ़ि के ओह लइकी के बचावे के चाहीं, तब नू ईश्वर – अल्लाह कहिहे कि हमनी के ‘इंसान’ बना के आछा काम कइनी जा ।\n‘एक पाट पे गीता दूजे पे कुरान\nबोलऽ बोलऽ अल्लाह जय राम\nएके कलम से लिखल सभ ग्रंथ महान\nहर नारी बाड़ी आपन – आपन देश के शान ।\nपमली डेराते बारली से पूछली कि ऊ जवन हेतना भाषणबाजी कइली हा अगर एकरा प बवाल हो जाए त ?\n‘‘बवाल करे से पहिले लोग सोची समुझी ना कि एके लाठी से सभ हांक दीही ।’’\n‘‘बुझाता तू ई भाषण आ उपदेश कवनो पुरस्कार लेबे खातिर देलू हा ।’’ सँवरी टोह लेबल चहली ।\n‘‘हमरा कवनो इनाम भा पुरस्कार ना चाहीं । हम बस ई सूतल समाज के जगावल चाहत बानी । हर नारी शांत आ सुरक्षित माहौल में रहे, चले । इहे हमरा खातिर सबसे बड़का पुरस्कार बा ।’’\nउनुकर जवाब सुनि के संवरी लजा गइली । फेनु ऊ कहली कि बिटेसवा पकड़ा जाई त बड़ा आछा रहित । सात बरिस जेहल में रहि के सोझ हो जाई ।\n‘‘ऊ डोमवा सुधरी कि आउर बिगड़ जाई । जेहल से छुटी त रोज एगो बलात्कार करी ।’’\n‘‘बारली, आपन खीस काबू में राखऽ ।’’\n‘‘काबू, हूं । हम ओकरा गोली से भूंजे के फेर में बेकाबू होत बानी आ तू…। ओइसन पापी के त बीच चउराहा प फांसी प लटकावे के चाहीं आ ना त ओकरा के आन्हर भा नपुंसक बनावल जाओ । सभ दुष्ट सोचत बाड़े स कि चलऽ सात साल के सजे नू मिली बाकिर बलात्कार करे के मजा त मिल जाई । ऊ मजा ऊ सभनी के अंतिम सांस तक के सजा बन जाए । जइसे लइकी भर जिनिगी छटपटात लोर में लपेटाइल रहेली सन । कानून आ सरकार बस अतने भ दुखी होला कि बड़ा खराब भइल, अपराधी के सजा बहुते जल्दी मिली जाई । बाकिर होला का ? कब सजा मिली ? कवनो पते नइखे । बस, तारीख पड़त रहो वकील के पाकिट गरम होत रहो । केस पूरा करे में वकीले बुढ़ा जालन ।’’\n‘‘अरे बाप रे । सांझि हो गइल ।’’ पमली उठि गइली ।\nहरवाहा सभनी के आपन गाय – भइंस घरे ले जात देखि के ऊ चिंहुक पड़ली । सिन्दुरिया रंग के सूरज भगवान आपन रोशनी समेटत दूर आकाश में डूबत रहन । चिरईं चहचहात दिन भर के थाकल – माँदल आपन – आपन घोंसला के देने गते – गते उड़ान भरत रह स । थोरकी दूरिया प सड़क किनारे टंगाइल पियरकी बल्ब के टिमटिमात रोशनी में बारली के आंखि में अभी ढेर सवाल देखि के ऊ काल्हु सभ बात कहे के आ अभी घरे चले के निहोरा कइली ।\nतीनों जानी अभी अधे दूर अइली जा त पमली तनी दूरे से आपन भइया आ बाबूजी के आवते देखली । ऊ लोग कवनो लइका के घसीटते आ पीटते दूसरकी गली में ले जात रहन । ऊ हाली से भिरी पहुंचली त पिटात लइका के देखि के उनुकर करेजा धक से करि गइल ।\nआपन फुलल थोबड़ा से पमली के देखते माधव दउड़ के उनुकर गोड़ छानि लेलन – ‘‘पमली, हमरा के बचा ल । तोहार बाप – भाई हमरा के मुआ दीही ।’’\nधोखेबाज प्रेमी के देखि के उनुकर जीऊ लहरत रहे । इहे भगोड़ा प्रेमी के कारण ऊ खून के लोर रोअत बाड़ी आउर अपमान के नदी में रोजे हजार डुबुकियां लगावत बाड़ी । मुंह से कुछु उरेब बोलल चहली बाकिर जाब लागि गइल रहे मुंह में ।\n‘‘साला, तू अभी के अभी हमार बहिन से बिआह कर । सोचत बाड़े कि एकर बाप – भाई मरि गइल बा आ तू खुला घूमत बाड़े ।’’\n‘‘हं… हं, हम बिआह करब बाकिर बाद में । तू लोग हमरा के मत मारऽ जा ।’’\n‘‘ससुर, हमनी के चरावे चलत बाड़े ।’’ बाबूजी के चटकन पड़ल गाल प माधव के, ‘‘अभी ई देबी जी के मंदिर में हमार बेटी से बिआह कर ।’’\nबगले में काली माई के मंदिर रहे । बाबूजी घसीटते माधव के मंदिर में लिअवलन । पमली के कुछु बुझाते ना रहे कि ई अचके कवन जादू भा चमत्कार होत बा ।\nसँवरी – बारली सभ तमासा देखत रही ।\nमूरती फटाफट पंडी जी से काली माई प के चढ़ल दू गो अरहुल फूल के माला देबे के कहले । ऊ कैमरा वाला के भी बोला लेलन । फिल्मी इस्टाइल में पमली के ना हरदी लागल ना मेहंदी इहां तक कि ऊ साड़ियों में ना रही । समीजे सलवार पहिनले काली माई के सोझा आपन जिनिगी के बड़का जंग जीते जात रही । पंडी जी मंत्र बोललन आ माधव – पमली एक दोसरा के माला पहिनावल । काली माई प के चढ़ल सेनुर उठा के माधव पमली के मांग बहोर देलन, ‘‘तू आजु हमार प्रेमिका से मेहरारू हो गइलू । ई होखे वाला बाचा के हम आपन नांव देत बानी ।’’\nसेनुर पड़ते पमली के आंखि से खुशी के फूल झरे लागल । दूनों जना भइया – बाबूजी के गोड़ छुअल । खूब – खूब आसीरबाद मिलल । सँवरी – बारली अंकवारी भरि के पमली के बधाई दिहली जा ।\nई अनोखा बिआह देखे खातिर मंदिर में ठेलम ठेल भीड़ भइल रहे । बारली सँवरी के कान में फुसफुसइली, ‘‘पमली के होखे वाला बाचा अब जाइज हो गइल नू ।’’\n‘‘हं, हो । इहे त एक चुटकी सेनुर के कमाल बा जेकरा आगा सभ धन – दउलत बेकार बा । आजु पमली आ उनुकर होखे वाला बाचा के एकरे चलते जीवन दान मिलि गइल । बहरी जवन ई भीड़ बिआह देखत बा इहे गवाह ह ई अनोखा बिआह के । एकरे के समाज कहल जाला । मूरती भइया से कहि के पूरा भीड़ के मुंह मीठा करवा द ताकि पमली के बिआह के खबर सभ लोग के कान तक चहुंप जाए ।’’\nमिठाई, बतासा, लकठो आ गुड़ के जलेबी खा के सभ केहूं बाह – बाह करे लागल ।\nपमली के माधव के जवरे डेग भरत आ उनुकर मांग में चमकत पियरका सेनुर देखि के सभ केहूं अचरज में पड़ल रहे ।\n‘‘चाचाजी, ई रवा बहुते आछा काम कइनी कि माधव के लिया के पमली के जिनिगी संवार देनीं ।’’ घरे पहुंच के सँवरी खुशी से कहली ।\n‘‘ई सभ बारली के वोजह से भइल हा । उनुकर कहल बाति कि लइकी कुंआरी माई बनेले त लइका भी कुंआर बाप बनेला । ई सुनि के हमनी बाप – बेटा के दिमाग खुलल । अगर इहे बात हम पहिले बुझ जइती आ आजु वाला काम पहिलही कइले रहती त हमार मेहरारू आजु जिंदा रहित ।’’ बाबूजी डबडबा गइले ।\nबारली के करेजा हुलस पड़ल, ‘‘चाचा जी, रउआ अभी माधव के घर जमाई बना के इनिकर खातिरदारी करीं । जब लइका – फइका हो जाई त माधव के घरवाला बेटा – पोता के मोह में पड़ि के पमली के अपना लीहें ।\nतब माधव, एहिजा पमली के जवरे रहब कि दोसर बिआह करे खातिर भागबऽ ?’’\n‘‘बारली, अइसन कहि के तू हमरा के आउर जमीन में मत गाड़ऽ । हम सभ लोग से खास क के पमली से माफी मांगत बानी कि हमरा से बहुत बड़ गलती हो गइल रहे, जवन माफी मांगे लायक नइखे फिर भी हमार देहल धोखा के ई माफ करसु । ई हमार हथजोरी बा ।’’ माधव के दूनों हाथ पमली के आगा जुड़ गइल, ‘‘अब हम कवनो उल्टा काम ना करब जे से तोहार बदनामी होखे । पहिले हम हर लइकी के दू रूपे खिली पान समुझत रहीं, इस्तेमाल करऽ आ फेंक द बाकिर लइकिन दू रूपे खिली पान ना होलीसन बलुक चलत करेजा के सांस होलीसन । हम आपन गलती सुधारल चाहत बानीं ।’’\nउनुकर डबडबाइल आंखि में पछतावा देख पमली के मन भर गइल ।\nदोसरा दिन सँवरी – बारली दूनों जना के उपहार दिहली जा । सँवरी, पमली के साड़ी पहिरे के सिखावत रही ई देखि के सुगनी कहलसि, ‘‘दिदिआ, साड़ी के फनगा में लपेटा के गिरिहे मत…।’’\nसभे के साथे मूरती भी ठठा के हंस पड़ले ।\nपमली के चरचा अपना घर में सुनि के जात बारली केवाड़ी के ओट के पीछे थथम गइली । नानी आ माई अपने में पमली के बिआह होखे से बड़ा खुशी से उनुकर भइया आ बाबूजी के सराहत रही जा । नानी इहां तक कहली कि ई बारली बबी के कहल बात के असर भइल हा । सोच में डूबल पिताजी के मुंह से निकलल कि कम से कम एगो बेटी के जिनिगी त बनल । अब देखी हमार बेटी के का होत बा ? कहते उनुकर लोर बहे लागल । बारली भी फफक के अपना कमरा में भाग चलली ।\nसँवरी आपन घर के काम धान्हा में लागल रही । का जाने कहवां से भुलाइल भटकल केसर के आपन सोझा देखि के उनुकर होसे गुम हो गइल ।\nऊ उनुकर गोड़ छानी लेलन, ‘‘सँवरी, हमरा छमा क द । हम तोहरा के बहुते दुख देले बानी । चलऽ घरे । तोहरा के लिआवे आइल बानी । हमरा कवनो रूपिया भा राजदूत ना चाहीं । बस तू जवरे चलऽ ।’’\n‘‘ई रउआ का करत बानीं ? छोड़ीं हमार गोड़ । हमरा के नरक में का भेजब ?’’ सँवरी आपन गोड़ छोड़ावे लगली ।\n‘‘तोहार गोड़ पकड़ि के त हम वैतरणी पार होखल चाहत बानीं । जब तकले तू हमरा के छमा ना करबू हम तोहार गोड़ ना छोड़ब ।’’\n‘‘आछे – आछे ठीक बा । हम रउआ के माफ कइनीं । हमार गोड़ छोड़ीं ।’’ सँवरी हाली से कहली ताकि केसर उनुकर गोड़ छोड़स ।\nकेसर के विश्वास ना भइल, ‘‘ना, तू झूठ बोलत बाडू़ । तू हेतना जल्दी हमरा के माफ ना करबू । हम तोहरा के कतने दुख तकलीफ देले बानीं ।’’\n‘‘हम रउआ से कबो झूठ बोलले बानी कि आजु बोलब । हम माफ कइनीं… माफ कइनी रउआ के ।’’ सँवरी आपन गोड़ छोड़ा लेली । पुछली, ‘‘रउआ जेहल में रहनी नू ?’’\nकेसर बतवलन कि दहेज के मोमिला में माई – बाबू पहिलही पकड़ा गइल रहले । भागत – भागत में ऊ धरइलन । जब पुलिस के डंटा उनुकर कपार प पड़ल त दहेज नांव के डाइन जवन कुंडली मार के सांप लेखा बइठल रहे ऊ लहुलुहान भइल आपन लुगा सम्हारत भागल । दू – चार बेंत में ऊ बेराम पड़ि गइलन । कसहूं बेल प छूटल बाड़े ।\nसँवरी के हाथ पकड़ि के ऊ आगे कहले, ‘‘हमार दहेज त तू हऊ, सँवरी । मति मारल गइल रहे, अपना माई – बाबूजी के उसकवला में पड़ि के तोहरा प जुलुम ढ़हनी । उहो लोग के हम काहे दोस दीही । पढ़ल – लिखल होके भइंस चरावे वाला बुधी रहे हमार । चलऽ, जवन भइल से भइल भूला जा । अपना घरे चलऽ । हमार बाचा अपना घरे होई ।’’\nसँवरी पिघिलली ना । हाथ छोड़ा लेली, ‘‘बिना सभे से राय – सलाह कइले हम रउआ जवरे ना जाइब ।’’\nपमली – बारली अइली । माई – बाबू आ दूनों जानी सलाह देलस कि ऊ ससुरा जास । केसर के रंग – ढंग देखस ।\n‘‘अगर रउआ लोग के हमरा प विश्वास नइखे त हमरा नांव से सनहा लिखवा दीही ।’’ केसर कहले ।\n‘‘सनहा त पहिले लिखाई । बाकिर अब सँवरी के कवनो दुख ना होखे के चाहीं ।’’ बारली चेतवली ।\n‘‘रउआ लोग निहचिंत रहीं ।’’\nदोसरा दिन केसर बिना राजदूत आ रूपिया ले ले सँवरी के एगो साड़ी में ले गइले । ऊ सच में बदल गइल रहन । सँवरी केस आपस लेके सास – ससुर के छोड़ा देली । ऊ सुख से ससुरा में रही बाकिर हर घरी उनुकर धेयान बारली प रहत रहे । हरमेसा फोन प उनुकर हिमत बान्हस । पमली माधव के साथे हरमेसा बारली से भेंट करे आवत रही ।\nबारली एकदम घर में बंद रहत रही । उनुकर डेग बहरी निकलते ना रहे । पुलिस के मेहरबानी रहे कि दू महीना बादो बिटेसवा पकड़ाइल ना रहे ।\nभादो के हरतालिका तीज आवे के रहे । पमली आपन सुहाग के रक्षा खातिर तीज करे के तइयारी में रही । बगल के चाची से पवडुकिया बनावे के सभ विधि पूछ लेले रही । बाबूजी साड़ी कीने के पइसा देले रहन । ऊ माधव के जवरे बारली के घरे गइली कि ऊ बाजार चलि के उनुका खातिर साड़ी पसन क देस । उनुकर करेजा खुदे कुहुंकत रहे बाकिर उनुकर जिद का आगा जाये के तइयार भइली । लता फुआ भी उनुका जवरे गइली ।\nबाजार चार किलोमीटर दूर रहे । सभ जना टेम्पू से गइल । अचके टेम्पू हड़हड़ात बाजार से आधा किलोमीटर एनिये रूकि गइल । बीच राही कवनो मिस्त्री रहे ना । सभ जना उतरी गइल सड़क के दूनों ओर आम – इमली के पेड़ आ दूर तकले खेत लउकत रहे । हलुक घाम रहे आ मीठ – मीठ बयार बहत रहे । सभे के मन खुश भइल आ पैदल चले के फैसला लिआइल । चारों केहू बतियावत चलल जात रहे ।\nअचके लतरी हाथ के खेत के देने से पकड़ – पकड़ के सोर सुनाइल जवरे हवा में ठांय – ठांय के आवाज होखे से पेड़ प के बइठल चिरईं डेरा के चिचिआते एने – ओने उड़े लगली स ।\nकवनो चोर भागत रहे ओकरा पकड़े खातिर पुलिस आ दू – चारि गो अदमी धान के खेत में दउड़त रहे ।\nऊ चोर भागते – भागते सड़कि प आ गइल ताकि रिक्सा – टेम्पू प चढ़ि के दूर भाग जाईं तले ओकर नजर पड़ल बारली प । ऊ ओकरा देखते चिचिआ पड़ली ‘बिटेसवा…’ सभ जना के हड़कंप मचि गइल ।\nपुलिस के अपना भिरी आवत देखि के ऊ फटाक से बारली के पकड़ उनुकर गरदन से एगो तेज धार वाला बड़का छूरा सटा देलस ।\n‘‘अरे दरोगा, जदि हमरा पकड़े बदे गोली चलइबे त ई बरलिया के नरेटी चीर देब।’’\nबिटेसवा के छुरी के नोंक प अइले बारली के देखि के सभ केहूं के हक्का – बक्का टंगा गइल । पमली लता के पकड़ि के थरथरात रही । हदसे लतो के मुंह से आवाज गुम हो गइल रहे । पुलिस के जवरे जीतन, विश्वजीत आ दू – तीन गो आदमी रहसन ।\n‘‘बिटेसवा, तू बारली के छोड़ि दे । तोरा केहूं कुछु ना करी ।’’ विश्वजीत डेराइले कहलन ।\n‘‘हमनी के तोरा प कवनो केस ना करब जा । हमार बहिन के छोड़ि दे ।’’ जीतन बारली के मउत के सोझा देखि के कांपत रहन ।\n‘‘बाह रे ललचवे मरलस जान । हमरा के लालच में फंसा के तू हमार जान लेबसन ।’’ बिटेसवा बारली के गरदन में आउर छूरा गड़ा देलस ।\nउनुकर करेजा धक – धक करत रहे । साँस ऊपर नीचे टंगाइल रहे । हाथ – गोड़ जोर – जोर से थरथरात रहे, ‘कहीं ई हमरा मुआवे मत…।’\nबिटेसवा कहलस बारली से, ‘‘साला भगवानो आजु हमरा प खुसे बा जवन हमरा राह में तोरा अइसन सुनर लइकी के हमरा बाचे खातिर आ तोर दोबारा सुनरई लूटे खातिर भेजि देलस ।’’\n‘‘छोड़बे कि ना रे हमरा के कुतवा, पिलुअहवा, निस्तनिया, तोरा के गुह में झडुआ भींजा के मारलो जाई त कम होई रे, मूतपियना ।’’ बारली आपन पूरा देहि के शक्ति से बिटेसवा के हाथ छोड़ावत रही ।\n‘‘हम तोरा के छोड़ब ? ओह दिन तोरा के छोड़ि के गलती कइनी जवन हमरा पीछे पुलिस दरोगा के कुता नियन छोड़ देले बाड़े । हम ओह दिन से मारल – मारल फिरत बानीं । अब जहवां जाइब तोरा के संगे ले जाइब । ओह दिन तोर अन्हरिया गोदाम में नू इजति लुटले रही बाकिर आजु सभन के सामने दिने – दुपहरिया में तोर हम बलात्कार करब ।’’ ऊ बारली के कान्हा प के कपड़ा फाड़ देलस आ उनुका पकड़ले पाछा माहे घसके लागल ।\nबारली के करेजा एक छन खातिर रूकि गइल, ‘का ई हमार दुबारा इजति लूटी ? हम हर घरी एकरा हाथ से लूटात रहब । आजु हमार जान जाओ त जाओ । मरब त मरब बाकिर आजु आपन दुबारा इजति ना लूटे देब । ई हमरा के जीअते में नू लूटी, मर गइला प थोड़े हमार लास के साथे आपन आग बुझाई । आजु भा त हम मरब ना त एकरा के अइसन मुआइब कि एकरा नरको में पनाह ना मिली । एकरा के मुआ के चाहे खुदे मर के हम देखा देब कि अभी लइकी कमजोर नइखी सन । सरवन भइया, हमरा के शक्ति द कि हम ई पापी के हाथ से बची…।’\nपुलिस – दरोगा के साथे सभ लोग के परान सांसत में पड़ल रहे । सांस रोकले सभे के सोझा एगो राछस मुंह बवले सवाल ले ले खाड़ रहे, ‘का अब फेरू बारली के ई…?’\nलोग के करेजा उछलत बहरी त आवते रहे बाकिर पुलिस के हाथ में बनूक रहला का बादो ऊ लोग के कठमुरकी लागल रहे ।\nजीतन, माधव आ विश्वजीत, बिटेसवा प कूदे के सवार रहन । बाकिर ऊ एकदम चउकस बारली के गरदन में छूरी गड़वले पीछे माहे घसकत जात रहे आ ऊ पूरा शक्ति से ओकर मजबूत हाथ छोड़ावत रही ।\nपीछे पाँकी रहे आ मोरी बहत रहे । पीछे माहे चले के वोजह से बिटेसवा के गोड़ उबड़ – खाबड़ जमीन प पड़ि गइल जेकरा से बारली के नरेटी प तानल ओकर छुरी वाला हाथ तनी सुन ढीला पड़ि गइल । ढीला पड़ते बारली आपन दूनों हाथ से ओकर हाथ कस के पकड़ली आ अईंठ के ना आव देखली ना ताव ओकरे हाथ से पकड़ल छुरी धके सीधे ओकर पेट में घुसेड़ देली । पेट के भीतर तेज धार वाला छूरी घुसते फचाक से खून फेंक देलस आ ऊ ओही मोरी – पाकी में छपाक से गिर के मारे दरद से आह… आह… करते छटपटाए लागल ।\n‘‘हम तोरा के मुआ घालब… तोरा के ना छोड़ब… तू हमार इजति के बखिया उधेड़ले रहिस आजु हम तोर सभ अतड़ी पचउनी के बखिया उधेड़ … ।’’ बारली बकते बिटेसवा के पेट से छूरी निकाल ताबड़तोड़ पेट में घुसावत ओकर अखरेरे जान लेत रही ।\nखून के छींटा से उनुकर पूरा मुंह – देहि भरि गइल ।\nपाँकी खून से सना गइल आ बिटेसवा के गंदा खून मोरी में बहे लागल । पेट के अतड़ी – पचउनी सभ बहरी छितराइल रहे । बारली आपन शक्ति से एगो पापी राछस के कइल घिनावन काम के आछा इनाम देली । जमराजो बिटेसवा के अइसन मउत देखि के अपना इहां ले जाये से मना क दीहे ।\nजब ऊ देखली कि एकर अब सांस नइखे चलत त छुरी फेंक देली । मुंह में जेतना थूक आ खखार भरल रहे ऊ बिटेसवा के मुंह आ देहि प पच से तीन – चारि बेर थुकली । ओढ़नी में आपन मुंह पोंछि के दरोगा के आगा आपन हाथ क देली, ‘‘दरोगा जी, हमरा के हथकड़ी पेहनाईं । हम एगो पापी के ओकर पाप से अंत कइनी हा । अइसन दुराचारी के मुआ के हम सभ लइकी के इजति के रक्षा कइनी हा । हमरा कवनो अफसोस नइखे ।’’\nदरोगा आपन रिवाल्वर कमरपटी में राखि के बारली के हाथ नीचे क देलन, ‘‘तोहरा हाथ में हथकड़ी ना बलुक गरदन में गुलाब के फूल के माला पहिनावल चाहत बा । जवन आजु तू एतना हिम्मतवाला काम कइलू हा । चलऽ जीप में बइठि जा ।’’ फेनु ऊ सिपाही के कहले, ‘‘फोटोग्राफर से फोटो खिंचवा के ई लास के पोस्टमार्टम खातिर भेज द लोग ।’’\nदरोगा बारली के लेके चलि गइलन । पाछा से सभ केहूं थाना दउड़ल ।\nसभ कागजी कार्यवाही भइल । बारली के जेहल से छोड़ावे खातिर पूरा\nगांव एड़ी – चोटी के जोर लगा देलस । बिटेसवा के मरे से सभ केहूं खुश रहे बाकिर बारली के जेहल में जाये से लोग चिंता में पड़ल रहे कि पता ना अदालत उनुका के कवन सजा दीही ।\nअखबार में बारली के हाथे बिटेसवा के मउत के खबर प्रमुखता से छपाइल ।\nसँवरी बीस दिन के भइल आपन बबुआ के लेके केसर जवरे जेहल में अइली । उनुका के देखि के रो पड़ली, ‘‘सखी, ऊ पपिया के मार के तू ठीक काम कइलू हा बाकिर तोहरा कपार प फांसी के तलवार लटकत बा ।’’\n‘‘अरे, त का भइल ? फांसी मिली त मिली ।’’ बारली एकदम लापरवाह रही ।\n‘‘बारली तू… ।’’ सँवरी फफक पड़ली । टुकुर – टुकुर उनुका के ताकत रही ।\nऊ एकदम शांत आ खुश होके उनुकर बबुआ के खेलावत रही, ‘‘तब हो सँवरी के बेटा सुरूज, का हाल बा ? आपन ई बारली मउसी के चिन्हत बाड़ऽ ? तू त अभिये से गोर हो गइल बाड़ऽ हो । हमार गोरइपन चोरा लेले बाड़ऽ । सँवरी, हम तोहार बेटा के नांव राखि देनी सूरज । आछा काम करि के हमनी सभ के नांव चमकइब नू सूरज… ।’’\n‘‘हूं…।’’ ऊ हुंकारी परलन ।\nमाई, नानी, फुआ, सँवरी आ पमली उनुका छूटे खातिर सभ देबी – देवता आ छोट – बड़ सभ मंदिर में सोना के आंख चढ़ावे के मनता मनले रही जा काहे से कि बारली सभे के आंख के पुतरी रही ।\nरोजे ऊ लोग उनुका से जेहल में भेंट करें आवस । माई – नानी ढ़रऽ – ढ़रऽ रोअस जा, ‘‘बबी, तू काहे आपन हाथ खून से रंग लेलीस । पता ना तोरा कवन सजाये होई ?’’\n‘‘तू लोग रोअ जा मत । अगर फांसी के सजाये हमरा मिलि जाई त हम शहीद कहाइब । एकरा से बढ़ि के आउर का इनाम हो सकत बा हमरा खातिर । ओइसन राछस के मारे खातिर त हम हर जन्म में बारली बनल चाहत बानी ।’’ उनुकर अइसन बाति सुनि के ऊ लोग के करेजा आउर ककड़ी लेखा फाटत रहे ।\nपिताजी बड़का से बड़का वकील कइलन । केस शुरू हो गइल ।\nपमली के भारी देहि से हाली कवनो काम ना होत रहे बाकिर ऊ कसहूं हाली – हाली घर के काम सुगनी के जवरे निपटावत रही । पिताजी – भइया कचहरी जाये से उनुका मना कइले रहन बाकिर ऊ आपन जिद प एक दू बेर कचहरी जाके बारली के अदालती कार्यवाही देखले सुनले रही ।\nभोरे से उनुका तनी – तनी दरद होत रहे । ओही दरद में ऊ बारली खातिर घीऊ में के बेसन के हलुआ बना के मूरती से जेहल में भेजवा देले रही । जब उनुकर दरद बरदास के बहरी होखे लागल त सुगनी से कहि के बाबूजी के कान में चहुंपवली । उनुकर दरद के खबर सुनि के बिना बोलवले मोहल्ला के दू गो मेहरारू दउड़ली सन ।\nबाबूजी आ माधव बिना देर कइले जीप में पमली के लाद बड़का अस्पताल भगलन ।\nअस्पताल पहुंचला अभी एको घंटो ना भइल रहे कि चाची दउड़ल बाबूजी लगे अइली, ‘‘बधाई ए डाकडर साहेब, राउर नाती भइल नाती । जल्दी से मुंह मीठा कराईं ।’’\n‘‘तरेगन के माई, तोहरा हाथ में जस होखे बड़ा बढ़िया समाचार सुनवलू हा । ल रूपिया, अपना साथे सभ दाई – नर्स के मुंह मीठा करवावऽ ।’’ बाबूजी से रूपिया ले ऊ चलि गइली ।\nमाधव दवाई लेके अइलन । बाबूजी उनुका के अंकवारी भरि लेलन, ‘‘पाहुन, रउआ एगो बबुआ के पापा बनि गइनीं ।’’\n‘‘सच बाबूजी ।’’ माधव झूमि गइले ।\n2 –3घंटा बाद पमली के होश में आ गइला प उनुका जनरल वार्ड में लिआवल गइल । कपड़ा में लेपटाइल गोल – मटोल, करिया – करिया बार, ओठ एकदम गुलाबी, छोटी – छोटी आंख, फुलल गाल, माधव लेखा ओंठ के ऊपर बड़का तिल आपन पेयार के चिन्हासी बेटा के देखि के पमली के मन जुड़ा गइल ।\nचाची बाबूजी के गोदी में लइका थमा देली, ‘‘देखऽ बबुआ, तोहार ई नाना हवन ।’’\n‘‘अले ले ले बबुआ, हम तोहार नाना…।’’\nउनुकर चमकत नोह आ रोआं से भरल बन्हाइल मुठ्ठी के माधव गते से छुअलन त उनुका मन में झुरझुरी समा गइल । बाचा के मुठ्ठी खोलि के आपन एगो अंगुरी पकड़वलन त ऊ कसके पकड़ि लेले, ‘‘बबुआ, हम पापा हईं ।’’\nऊ आपन नन्हीं – नन्हीं आंखिन से मुलु – मुलु पलक खोलत बंद करत ई अंजोर संसार के देखत रहन । करिया – करिया आंख चारों तरफ घुमावत जइसे माधव से कहत रहन, ‘देख, लीहीं पापा, आजु हम आपन माई के हिमत के कारन ही ई धरती प गोड़ रखले बानीं । ई मैदाने जंग में हमार आ माई के बहुते बदनामी भइल बा । हम रउआ से वादा करत बानी कि राउर परछाईं हमरा प कबो ना पड़ी । ई जिनिगी के राह में राउर ना बलुक माई के अंगुरी पकड़ के चलब हम ।’ बबुआ, माधव के अंगुरी छोड़ पमली के ओर आंखि घुमा देलन ।\nबाबूजी बबुआ के आपन गरदन में के पहिनल सोना के सिकड़ी पहिना देलन, ‘‘बबुआ, तोहरा अइला से हमार घर – दुआर सभ रोशन हो गइल । तू आपन अच्छाई के महक से ई संसार में सुगंध फैलइहऽ । हम तोहर नांव चंदन राखत बानी । पमली, चंदन बढ़िया नांव बा नू ?’’\n‘‘ह बाबूजी !’’ खुशी से उनुकर आंख लोरा गइल । ऊ माधव से गते से कमजोर आवाज में कहली, ‘‘बारली से चंदन के भइला के खुशखबरी दे दऽ ।’’\n‘‘सूखले – सूखले थोरे देब । मिठाई के जवरे नू दिआई ?’’ ऊ चंदन के गोदी में ले लेलन ।\nपाँच – छव बेर के सुनवाई के बाद केस के फैसला हो गइल । जज आपन फैसला सुनवलन कि दुबारा आपन इजति आ जान बचावे खातिर बारली एगो अधम के मारि के कवनो अपराध ना कइली हा । अदालत उनुका के बा इज्जत बरी करत खुशी महसूस करता ।\nसभे के मुंह प खुशी के लहर दउड़े लागल । सभ एक दोसरा से खुशी बांटे लागल ।\nजीतन फोन करि के माई के खुशखबरी देलन । बारली के रिहाई खातिर नानी घर में महामृत्युंजय के जाप करवावत रही । खुशी के मारे माई आ नानी भोले शंकर आ घर के मनुष्य देव – सोखा बंदी के मूड़ी पटक – पटक के धन्यवाद देबे लगली ।\nअदालत के बहरी सभे के साथे बारली एगो बेंच प बइठल बस के असरा में रही । सँवरी आ पमली अपने में मजाक करत रही जा कि दूनों जानी फेरू से माई बने के तइयारी करस ताकि आवे वाली बहिन सूरज आ चंदन के राखी बांधस ।\nकेसर – माधव पान खाये चलि गइलन । पिताजी बाथरूम । जीतन चाह – नास्ता लेबे गइले ।\nबारली के मन में पता ना कवन खिचड़ी पाकत रहे । ऊ एकदम गंभीर बइठल कवनो सोच में पड़ल रही ।\nबगले में एगो ठेला वाला बड़का – बड़का पपीता आ तरबूजा बेचत रहे । ऊपरे से हरियर आ भीतरे लाल तरबूजा के देखि के गहकी खूब कीनत रहन ।\nबड़का छूरा से पपीता – तरबूजा काट पतईं के ठोंगा में रख ओह प नीमक छिरिक – छिरिक ऊ दोकनदरवा कहत जात रहे, ‘पांच रूपिया में पपीता आ तरबूजा खा लऽ सस्ते में पेट भर लऽ ।’\nएगो आउर छूरा तरबूजा में खोंसल रहे । बारली बड़ा धेयान से ऊ कटत तरबूजा के देखते सोच में डूबल रही, ‘असहीं हमरो जिनिगी हो गइल बा । हमहूं हर छन हर पल ई तेज धार वाला छूरा से कटात रहनी – छटपटात रहनी । जजो साहेब के पता ना का सूझल कि उहां के हमरा के छोड़ि दिहनीं । हम त फांसी मिले के सोचले रही । ताकि ई दाग लेबल देहि से हमरा मुक्ति मिली जाइत । सच में हमरा छुटला के इचिको खुशी नइखे । का केस जीतला का बाद हम समाज में मूड़ी उठा के चल सकत बानी ? जेतने हम राम के नांव नइखी ले – ले ओतने बलात्कार के नांव ले – ले बानी । कइसे हमार भविष्य सुधरी ? कइसे हम आगे पढब़ …? ओह ! … सोचते – सोचते बुझाता हम पगला जाइब । चलऽ फांसी ना मिलल ना सही, बाकिर हम ई जिनिगी काहे ना अपना हाथे खतम क दी ।’ मन के हहरत दरद में ऊ जिनिगी खतम करे के सोच लेली ।\nतले दोसर मन कहल, ‘ना सरवन भइया आत्महत्या के पाप बतवले बाड़े । हम आत्महत्या ना करब । बाकिर हमार जिनिगी में अब कुछु बांचलो त नइखे…।’\nतबहीं विश्वजीत उनुका लगे अइलन । उनुकर मन में चलत विचार के ऊ था लगा ले ले रहन । एही से ऊ बड़ी देर से उनुका के एकटक देखते जात रहन । पता ना कवन झोंक में आके ऊ बारली से एगो अइसन बाति कहले कि ऊ एकदम खाड़ होके चिचिया पड़ली, ‘‘तोहार दिमाग खराब हो गइल बा ? हाथ धरते – धरते पहुंचा धरे के कोशिश करे लगलऽ….। हम तोहरा के आछा लइका समुझत रहीं बाकिर तू…तू हो बिटेसवे के जाति – भाई निकल लऽ ? दूर हो जा हमार नजर से….।’’\n‘‘का भइल बारली, का भइल….?’’ सँवरी – पमली दउड़ के उनुका भिरी अइली ।\nपिताजी आ जीतन एकदम सकेत में पड़ि गइलन जा कि अइसन कवन बात विश्वजीत कहि देलन कि बारली उनुकर तुलना बिटेसवा से करे लगली । अभी तकले उनुकर बेयवहार से अइसन ना लागल रहे कि उनुका मन में बारली के प्रति कवनो गंदगी बा । ऊ त हर घड़ी उनुकर साथ निभवले रहन ।\nआधा – आधा राति तक वकील के जवरे बइठि के सलाह – मशवरा करत रहन कि कसहूं बारली छूट जास । फिरू ई का कह देलन ?\nपिताजी आगा बढ़ि के विश्वजीत से पूछले, ‘‘बबुआ, तू कवन बात बबी से कह देल हा कि ई एतना खिसिआ गइल बिया ?’’\n‘‘रउआ इनिके से पूछ लीहीं ।’’ विश्वजीत कहले ।\nपिताजी बारली के देने मूड़ी घुमवलन । ऊ खीस में अपने खउलत रही । ओही खीस में बकली, ‘‘ई कहत बाड़े कि तू हमार जीवनसाथी बनबू ? बताईं पिताजी रउए…।’’\n‘‘बबी…।’’ पिताजी के आंखि में बुझाइल दुनिया के हर खुशी समा गइल । उनुकर आंखि मोती अस चमके लागल, ‘‘बड़ करेजा वाला ही ई बात कह सकत बा ।’’\nतबहीं विश्वजीत में पता ना कहवां से एगो अलोपित शक्ति आ गइल आ ऊ बारली के दूनों कान्हा पकड़ि के खूब झकझोर देलन, ‘‘हं, हम तोहरा के आपन जीवनसाथी बनाइब । हम तोहरे से बिआह करब । हम माँगत बानी तोहार हाथ । तोहर जान सभे खातिर बहुते कीमती बा । आजु हर लइकी – मेहरारू के तू प्रेरणा स्रोत बाड़ू । तोहार हर शब्द आ बात में ऊ शक्ति बा जेकरा से लोग अब जाग गइल बा । आजु तू आपन हौंसला आ विश्वास से जितलू हा । तू हमार संगिनी बनऽ, ई हमरा खातिर बहुते गर्व के बात होई । ई नेयाय के मंदिर में हम सभे के सामने तोहरा के स्वीकार करत बानी । ई समाज में तोहरा के मूड़ी उठा के हम चलाइब । तोहार बहत लोर हम पोंछब । तोहार सिसिकत जिनिगी में हम भरब खुशी के रंग । हम विश्वजीत । हमार माई – बाबू तोहरा के अपनावस भा ना बाकिर हम तोहरा के अपनावत बानी । हम तोहरा के आगे पढ़ाइब, आगे बढ़ाइब ।’’\nसँवरी – पमली, बारली के पीठ प हाथ फेरली जा, ‘‘सखी, तोहरा प्रति विश्वजीत के मन में खूबे आदर आ इजति भरल बा । अइसन ऊँचा सोच के आदमी सई में से एके मिलेला । ई जानत – बूझत तोहार हाथ पकड़त बाड़े एह से ई कबो तोहरा के धोखा नइखन दे सकत । इनकर अच्छाई आ सच्चाई सभ तोहरा सोझा बा । तू दू कदम आगा बढ़ि के इनिकर हाथ थाम लऽ । आपन बरबादी भुला के एह आवे वाली खुशी के आपन अंचरी में भरि लऽ ।’’\nकबे से दिल – दिमाग के बीच मचल घमासान में बारली के कुछु बुझाते ना रहे । सभे केहूं हं में मूड़ी डोलवलस । उनुकर चेतना लउटल आ हिम्मत बढ़ल, ‘‘विश्वजीत, हम तोहरा के पति रूप में स्वीकार करत बानीं । तू हमार सपना, हमार कैरियर बनइबऽ एकरा से बढ़ि के हमरा खातिर कवनो खुशी नइखे । आजु ई दिन के हम ‘जीत पर्व’ के रूप में मनाइब ।’’\n‘‘ना बारली, हमनी के आजु ई दिन के ‘विजय पर्व’ के रूप में मनावल जाई । अइसे जीत पर्व कहऽ भा विजय पर्व बात एके बा । तोहरा जरिए आजु पूरा नारी समाज आ सारा मनुष्यता के विजय भइल बा । तू आपन मजबूत इच्छा शक्ति से सपना पूरा करे में जुटऽ । हम तोहार हर डेग प मदद करब । हमरे लेखा एगो लइका तोहार जिनिगी बरबाद कइलस बाकिर हम तोहरा के अब आबाद करे के बीड़ा उठवले बानी ।’’ विश्वजीत के आंखि में बारली खातिर बेपनाह इजत झलकत रहे ।\nपिताजी उनुकर हाथ पकड़ि के बिलख पड़लन, ‘‘बबुआ, हमार बेटी के नया जिनिगी दे के तू हमार सातों पुस्त के तार देलऽ । तू बहुते महान बाड़ऽ ।’’\n‘‘अइसन मत कहीं बाबूजी, आजु हर लइकी के होंठ प अपना बरबाद होखे के सिसकी सुनात बा । ई काम हमनी सभ लइका के करे के पड़ी तबे हमनी पुरूष के जन्म लिहल सार्थक होई ।’’ कहते विश्वजीत उनुकर लोर पोंछ देलन ।\nखुशी से जीतन उनुका के बांहि में भरि लेलन ।\nमुसुकाते बारली, सँवरी आ पमली के करेजा से लागि गइली । सँवरी आ पमली भी वादा कइली जा कि आजु ई दिन के उहो लोग विजय पर्व के रूप में मनाई काहे से कि उहो लोग आपन जिनिगी में विजय हासिल कइले बा ।\nआसमान से बूंदा – बांदी होखे लागल । जइसे लागत रहे सभ देवी – देवता आपन खुशी के लोर फूल नियन आसमान से धरती प बरसावत होखसु कि आजु हर नारी जीत गइली सन । आपन मन के इच्छा शक्ति से !\nएने सूखाइल लाल – पीयर गुलाब के पौधा प हरहरात बूनी बरसे लागल । ऊ आपन झोरी में आशीर्वाद समेटत फेरू हरिआए खातिर तइयार होखे लगले स ।


दू महीना में लगातार आठ फिलिम के शूटिंग करे के रिकॉर्ड – Anjoria\nदू महीना में लगातार आठ गो फिलिम, घायल योद्धा, इ कईसन विदाई, प्यार मोहब्बत जिंदाबाद, अखियाँ जब से लड़ल, राजनीति के योद्धा, बेनाम बादशाह, ठोक देब, यही है प्यार सजना, में बिपिन सिंह विलेन के रूप में शूटिंग करीहें. ई रिकॉर्ड शायदे कवनो दोसरा अभिनेता के नामे होखे आ उहो खास कर के कवनो विलेन के.\nबिपिन सिंह अपना विलेन किरदार संगे पूरा समर्पित बाड़ें आ एह फिलिमन ला खूब मेहनत करत बाड़ें. बिपिन सिंह के मानना बा कि दर्शक एह फिलिमन में उनुका अभिनय के पूरा प्यार आ आशीर्वाद दीहें.


बजलऽ ए शंख बाकिर बाबा जी के पदा के (बतकुच्चन – १११) – Anjoria\nMay 25, 2013 बतकुच्चन\nतीन गो कहाउत आ तीन गो चोर के कहानी. सोचत बानी कि पहिले कहनिए कह सुनाईं छोट क के. एगो गाँव में चोरी भइल, तीन गो चोर पकड़इले. राजा के जमाना रहे राजा का दरबार में पेशी भइल. राजा तीनो के बारे में जानकारी लिहलें. फेर पहिलका से कहलें, जाई महाराज, रउरो रहनी एह चोरी में! दोसरका के गाँव के चौक पर सात कोड़ा मारे के आदेश दिहलन आ तिसरका से कहलन कि, हमरा बुझात नइखे कि तोरा के कवन सजाय दीं. आ फेर अपना सिपाहियन से कहलें कि एकर माथ मूड़ के, मुँह पर करीखा पोत के, गदहा पर बइठा के जूता मारत भर गाँव घुमावल जाव. दरबारी हरान परेशान कि अतना न्यायी राजा से अइसन अन्याय कइसे होखत बा. एगो दरबारी हिम्मत क के कहलसि कि, ई त अन्याय होखत बा हुजूर. एकही अपराध में तीन तरह के सजाय! राजा सकार लिहलन कि हँ अन्याय त हो गइल. लागत बा कि पहिलका के कुछ अधिका सजाय दे दिहनी. दरबारी हरान रह गइलें बाकिर फेर केहु कुछ कहल ना. अगिला दिने पता चलल कि पहिलका जहर खा के जान दे दिहलसि. दोसरका कोड़ा खा के गाँव छोड़ दिहलसि. आ तिसरका? तिसरका के जब भर गाँव घुमावल जात रहल त अपना घर का सोझा से गुजरत घरी अपना मेहरारू के आवाज लगवलसि कि, खाना परोस के रखीहे, बस दूइए गो घर बाकी रह गइल बा.\nअब हम एह बात के संदर्भ ना बताएब कि काहे एह कहानी के कहनी. रउरा सभे समुझदार हईं असल बात बूझिए जाएब. से अब चलीं ओह कहाउतन पर. बजलऽ ए शंख बाकिर बाबा जी के पदा के. पियजवो खइनी, जूतवो खइनी आ रुपियवो देबे पड़ल. आ तिसरका कहाउत ह कि जे ढेर चालाक बनेला से तीन जगह मखेला. ई तीनो कहाउत अलग अलग हालात में इस्तेमाल होखेला बाकिर तीनों मे बहुते कुछ एक जइसन बा. अगर शंख आसानी से बाज गइल रहीत, पहिलहीं लेहन चुका दिहले रहतीं, आ ढेर चालबाजी ना कइले रहतीं त तीन जगह मखे के ना पड़ीत. अगर कवनो काम होखे से पहिले करे वाला के अतना हरा थका देव कि ओकर हवा निकल जाव त कहल जाला कि पदा दिहलसि ई काम. लइकाईं मे खेले वाला खेलन में हारे वाला गईंया पादत रहे, ओकरा आपन हार सकारत मिले वाला सजा भुगते पड़त रहे. पियजवा वाला कहाउतो का पाछा एगो छोट कहानी बा. मालिक अपना कर्जदार से बारह रुपिया के करजा वसूले खातिर ओकरा के तीन गो रास्ता बतवलें. या त बारह गो पियाज खा ले, या बारह जूता के मार सहि ले, ना त बारह गो रुपियवा दे दे. कर्जदार सोचलसि कि पियजवे खा लिहल जाव. चउथा पँचवा खात बाप बाप कर गइल त कहलसि कि मालिक जूतवे मार लीं. जूता पड़े लागत त पाँच सात जूता खात देह जवाब दे दिहलसि आ अंटी में से खोल के रुपियवा चुका दिहलसि. अइसहीं जरूरत से बेसी चालाक बने वाला के गोड़ में गंदा लाग जाव त ऊ अंगुरी से छू के देखी.आ फेर ओतनो से संतोष ना होखी त ओकरा के नाक से सूँघ के देखी. हम समुझत बानीं कि आजु के बतकुच्चन में शब्द के त ना बाकिर कुछ कहाउतन से रउरा सभे के परिचय जरूर करा दिहनीं आ बतकुच्चन के मूल मकसद इहे ह.\nसंसद चले भा ना, मंत्री इस्तीफा देस भा ना, एह से हमरा का मतलब? बाकिर गाँव के खेतिहर लोग बढ़िया से जानेला कि, का बरखा जब कृषि सुखानी? जब सब फजीहत होइए गइल त, नारी मुई घर संपति नासी, माथ मुड़ाय भए सन्यासी, बनला के का जरूरत?


दुलारी आ लाडली बनि के ठुमकीहें सीमा सिंह | Anjoria's Weblog\nPosted on अप्रैल 28, 2012 by Anjoria\tसिनेमा भोजपुरी के होखे आ ओहमें आइटम नंबर ना होखे ई भला कइसे हो सकेला? फिलिम अपना कहानी का दम पर कम आइटम नंबर से अधिका सुर्खी में रहेलीं सँ. कुछ लोग त इहाँ ले कहेला कि आइटम डांस के बिना फिलिम अधूरा लागेले. लोग थियेटर में मनोरंजन ला आवेला बोर होखे ला ना. से अगर आइटम नीक लागल त बूझ लीं कि फिलिम हिट हो गइल. इहे कारण बा कि आइटम डांसर के डिमांडो खूब हो गइल बा.\nपिछला दिने भोजपुरी डांसिंग क्वीन सीमा सिंह दू गो फिलिम साइन कइली ‘नाच दुलारी नाच’ अउर ‘लाडली’. बालाजी फिल्म्स का बैनर में बनत ‘नाच दुलारी नाच’ के निर्देशन जानल मानल भोजपुरी निर्देशक श्रीधर शेट्टी करीहें. गीत राकेश निराला के आ संगीत राकेश त्रिवेदी के बा. पटकथा केशव राठौड़ आ संवाद मोहम्मद रफी खान लिखत बाड़े. कलाकारन में श्री कनकनी, रीतू, उदय श्रीवास्तव, जफर अली आ रोहित सिंह मटरू के मुख्य भूमिका बा.\n‘लाडली’ के निर्माता नरेन्द्र बख़्त, कुमार प्रसाद आ संजीव सिंह कृष्णा हउवें. बैनर अविनाश मोशन पिक्चर्स के आ निर्देशन संजीव सिंह कृष्णा के बा. एहमें सुनील छैला बिहारी, मोनालिसा अउर स्मृति सिंह के मुख्य भूमिका बा. (शशिकांत सिंह रंजन सिन्हा के रपट)\nThis entry was posted in इण्डस्ट्री न्यूज, कलाकार, फिल्म and tagged नाच दुलारी नाच, लाडली, सीमा सिंह by Anjoria. Bookmark the permalink.\tएक उत्तर दें जवाब रद्द करें\tEnter your comment here...


सांवरिया आ जइतऽ एक बार – Anjoria\nगीतकार- लाल बिहारी लाल\nअंखियाँ कब से राह निहारे,\nनैना तरसे हमार\nसांवरिया आ जइतऽ एक बार….\nपानी बिन मछरी के जइसे, तड़पी रोज पिया\nतोहरे याद मे बेसुध होके, भटकी रोज पिया\nदिने-दिन प्यास बढ़त बा, लागे ना जीया हमार\nभूल भइल का हमसे राजा, आ के द तू बता\nकवना बात के ऐ तू राजा, देत बारऽ सजा\nप्रीत के रीत में दर–दर भटकी, सुन ल हमरो गुहार\nआके पुरा जा लाल के लालसा, कहेले लाल बिहारी\nअब ना अइसे काम चलीऽ, बुझऽ तू हमरो लाचारी\nतड़प-तड़प दिन रात बीतेला, कब होई मिलन हमार\nतोहरे प्यार में तड़पी धनिया, मनवा बेकरार\nबार-बार इहे हम सोंची. कब होई मिलन हमार\nये धनिया आइब एह ऐतवार,\nसांवरिया आ जइतऽ एक बार….सांवरिया आ जइतऽ एक बार….\nबदरपुर, नई दिल्ली\nशिलीमुख के कबिताई


देश-दुनिया | Anjoria's Weblog\nCategory Archives: देश-दुनिया\nबियफे का दिने यूपीए के उम्मीदवार प्रणव मुखर्जी आ भाजपा समर्थित उम्मीदवार पी॰ए॰ संगमा आपन आपन परचा दाखिल कर दिहलें. एह मौका पर दुनु जने का साथे ओह लोग के समर्थक राजनेता मौजूद रहलें. संगमा के उमेद बा कि सांसद आ विधायक अपना अंतरात्मा का आवाज पर वोट दीहें काहे कि एह चुनाव में पार्टी के ह्विप ना जारी होखे आ सांसद विधायक अपना मनमर्जी के उम्मीदवार के वोट दे सकेलें. एकर सबसे पहिले इस्तेमाल इंदिरा गाँधी करवले रही जब ऊ अपने पार्टी के अधिकृत उम्मीदवार के हरवावे खातिर सभका से अंतरात्मा के आवाज पर वोट देबे के कहले रही. अबकी का चुनाव में यूपीए, एनडीए आ वाम मोर्चा तीनों में फूट पड़ गइल आ प्रणव मुखर्जी का समर्थन में लोग आपन आपन गठबन्हन के अनदेखी करत सामने आइल बा. एनडीए के शिवसेना आ जदयू प्रणव के समर्थन में बाड़ें त यूपीए के ममता बनर्जी अबहीं ले आपन मन नइखी बतवले.\nदेश-दुनिया में प्रकाशित किया गया | Tagged राष्ट्रपति चुनाव\t| Leaveareply\nPosted on जून 27, 2012 by Anjoria\nकाल्हु दिन में कहल गइल रहे कि पाकिस्तान का जेल में पिछला बीस साल से अधिका से कैद सरबजीत सिंह के रिहा कर दिहल जाई काहे कि राष्ट्रपति जरदारी ओकर सजाय माफ कर दिहले बाड़ें. फेर पता ना रात में का हो गइल कि राष्ट्रपति के प्रवक्ता के बयान आइल कि ई सब कुछ गलतफहमी भइल बा. असल में सरबजीत ना सुरजीत सिंह के रिहाई के आदेश दिहल गइल बा आ उहो माफी के मामिला ना ह. सुरजीत आपन सजा काट चुकल बा आ एहसे ओकरा के रिहा कर के भारत भेजे के फैसला लिहल गइल बा. सरबजीत के सजाय के माफी के कवनो बात नइखे.\nदेश-दुनिया में प्रकाशित किया गया | Tagged सरबजीत\t| Leaveareply\nप्रणव मुखर्जी आ वीरभद्र सिंह केन्द्रीय मंत्रीमंडल से इस्तीफा दिहलें\nमंगल का दिने केन्द्रीय मंत्री प्रणव मुखर्जी आ वीरभद्र सिंह इस्तीफा दे दिहलें आ दुनु जने के इस्तीफा सकार लिहल गइल. वित्त मंत्री प्रणव मुखर्जी के संप्रग राष्ट्रपति के उम्मीदवार बनवले बिया जबकि वीरभद्र सिंह पर शिमला के एगो अदालत में भठियरपन के आरोप तय हो गइल बा. वीरभद्र सिंह के इस्तीफा का बाद टीम अन्ना के अरविंद केजरीवाल सोनिया गाँधी आ मनमोहन सिंह के चुनौती दिहलन कि ऊ लोग कइसे कहले रहुवे के टीम अन्ना के आरोप निराधार बा, कहलन कि पंद्रहो मंत्रियन का खिलाफ ओहलोग के आरोप अदालत के फैसला आ सीएजी रपट के आधार पर बा.\nदेश-दुनिया में प्रकाशित किया गया | Tagged केन्द्रीय मंत्रीमंडल से इस्तीफा\t| Leaveareply\nपाकिस्तान में कैद सरबजीत के माफी मिलल\nपिछला बीस साल से पाकिस्तान का जेल में कैद हत्यारोपी सरबजीत सि्ह के फाँसी के सजाय पाकिस्तान के राष्ट्रपति आसिफ अली जरदारी माफ कर दिहलन. अब ओकरा के जेल से रिहा कइल जाई आ सरबजीत भारत लवटि अइहन. सरबजीत सिंह पर आरोप रहल कि ऊ भारत के जासूस रहल.\nदेश-दुनिया में प्रकाशित किया गया | Tagged सरबजीत के माफी\t| Leaveareply\nदेश-दुनिया, शिक्षा में प्रकाशित किया गया | Tagged साझा इजिनियरिंग परीक्षा\t| Leaveareply\nमजहब का आधार पर आरक्षण खातिर केन्द्र सरकार सुप्रीम कोर्ट में गुहार लगवलसि\nशनिचर का दिने केन्द्र सरकार सुप्रीम कोर्ट में याचिका दायर करके गुहार लगवलसि कि आध्रप्रदेश हाई कोर्ट के ओह फैसला के निरस्त कर दिहल जाव जवना में अदालत मजहब का आधार पर दिहल एह आरक्षण के गलत ठहरावत रद्द कर दिहले रहुवे. अदालत कहले रहुवे कि एह तरह के प्रावधान कवनो बुद्धिमानी से ना कइल गइल आ मजहब का आधार पर कइल गइल बा.\nएह आरक्षण मे पिछड़ा समुदाय के मिले वाला आरक्षण में कटौती कर के मुसलमान खातिर साढ़े चार फीसदी आरक्षण दिहल गइल रहे.\nदेश-दुनिया, शिक्षा में प्रकाशित किया गया | Tagged मुस्लिम आरक्षण\t| Leaveareply\nभाजपा में संघ से आइल संजय जोशी इस्तीफा दिहले\nPosted on जून 9, 2012 by Anjoria\nपिछला दिने नरेन्द्र मोदी का विरोध का चलते भाजपा का राष्ट्रीय कार्यकारिणी से हटावल प्रचारक संजय जोशी भाजपा से इस्तीफा दे दिहले बाड़न आ कहले बाड़न कि अब ऊ खाली संघ कार्य में लगीहें.\nसंघ के कार्यप्रणाली का तहत ओकर प्रचारक भाजपा आ बाकी आनुसांगिक संगठनन में संगठन मंत्री बनावल जालें जे ओह संगठन पर पूरा नजर राखेलें. नरेन्द्र मोदी संघ के अइसनका पहिला प्रचारक रहलें जिनका के मुख्यमंत्री बनावल गइल रहे. एक समय नरेन्द्र मोदी आ संजय जोशी दुनु जने गुजराते में संघ के प्रचारक रहलें आ जोशी मोदी से सीनियर रहलें. बाकिर समय का फेर में नरेन्द्र मोदी के प्रभाव बढ़त गइल आ आखिरकार जोशी के भाजपा से हटे के पड़ गइल.\nवइसे दू बेकत के झगड़ा बीच में बोले लबरा. संघ के झमेला में आम आदमी के कूछ कहे से पहिले सई बेर सोचे के चाहीं काहे कि कई बार बहुते सारा खेल संघ के तरीका से खेलल जाला आ दुनु तरफ के लोग के अझूरवले राखे आ संघ का परिधि में बनवले राखे खातिर एह खेल के इस्तेमाल होला.\nदेश-दुनिया में प्रकाशित किया गया | Tagged भाजपा, संघ, संजय जोशी\t| Leaveareply\nवी एस संपत नया मुख्य चुनाव आयुक्त बनावल गइलें\nसाल २०१४ के लोकसभा चुनाव अब वी एस संपत का देखरेख में करावल जाई. रिटायर होखे जात एस वाई कुरैशी का जगहा संपत के केन्द्र सरकार नियुक्त कइले बिया. संपत आंध्र प्रदेश कैडर के साल १९७३ बैच के हउवें.\nहालही में भाजपा नेता लालकृष्ण आडवाणी कहले रहलें कि चुनाव आयुक्तन के नियुक्ति में विपक्षो के राय लेबे के चाहीं जवना बात के द्रमुक नेता करुणानिधि समर्थन कइले रहलें. बाकिर कांग्रेस के कहना रहल कि जब आडवाणी का जमाना में चुनाव आयुक्तन के नियुक्ति होखत रहे तब उनुका ई बाति काहे ना याद आइल.\nदेश-दुनिया में प्रकाशित किया गया | Tagged चुनाव आयुक्त, वी एस संपत\t| Leaveareply


तनी हट-हटा के …. – Anjoria\nAug 24, 2014 पत्रिका, पाती, भोजपुरी\nबचपन से आजु ले पिताजी के भोजपुरी-भोजपुरी रटत देखत अइलीं. ऊ आजु ले ना थकलन, बाकिर हमनी का जरूर घबड़ा गइली जा. भोजपुरी के पहिचान, ओकरा प्रसार आ विकास के बात-बखान सुनत हम बलिया से आके दिल्ली रहे लगनी बाकि आजु ले हमके ई ना बुझाइल कि कवि, साहित्यकार आ समीक्सक लोग एगो ‘खास गोलाई’ (फिक्स सर्किल) में काहें घूमेला? ई साँच बा कि भोजपुरी अपना खास मौलिकता आ सहजता का कारण बोले-बतियावे में आपन विशेष पहिचान बनवले बिया, ऊ मजबूतो भइल बिया. बाकि गौर करीं त पता चली कि आज का स्थिति आ माहौल में भोजपुरी एगो ‘अजबे दशा’ में पहुँचल जात बिया. एह ‘अजबे दशा’ भा ‘अजबे स्थिति’ का बारे में जेतने भोजपुरिजा लोगन से पूछल-जानल जाव, ऊ ओतना तरह के बिचार आ तर्क देत भेंटा जाई. कुछ लोग इतिहास, कुछ वर्तमान, कुछ भविष्यो का बारे में आपन राय देत नजर आई लोग. एह तरह से कवनो एगो सामूहिक कोशिश खातिर राह ना बनि पाई. आज हमहूँ त एकरा बारे में एगो वैचारिक-पोटली बन्हले एह पन्ना के सियाही से रँग रहल बानी. त काहे ना हमनी का सब केहू तनी हट-हटा के सोचल-समझल आ चलल जाव?\nभोजपुरी का नाँव पर खाली कुछ गावे-बजावे वाला, संस्था चलावे वाला आ सहित्यकार लोगन का क्रियाशीलता से काम ना चली. लगभग पचहत्तर पर्सेंट भोजपुरिया लइका, प्रोफेशनल क्लास, नोकरी-पेशा वाला युवा वर्ग के त ई पते नइखे कि भोजपुरी में कुछ लिखलो-पढ़ल जाता आ अपना एह भाषा के पढ़े-पढ़ावे वाला साहित्यो बा. ढेर लोग त आजुओ इहे बूझत बा कि भोजपुरी एगो बोली हऽ आ ओकरा के यूपी, बिहार, मध्यप्रदेश में बोलल जाला. राह में केहू भोजपुरी बोलत-बतियावत मिल जाव त इहे समझी कि ई अपने ओर के हउवन, चलऽ अपनापन मिली, मनसायन रही भा कम से कम राह में सुविस्ता रही, बस! आज एकरा से आगा बढ़ि के बूझे-बूझावे खातिर कुछ पहल कइला क जरूरत बा. पहिला पहल साहित्यिक लोग करे त नीक होई. कई बेर से बलिया-गाजीपुर-बनारस आवत-जात सबकर बात-व्यवहार समझत हमार निजी समझ इहे कहत बा कि जबले बोलले-बतियवले लेखा, भोजपुरी लिखला-पढ़ला के गति तेज ना होई त आपन पहिचान, आ बड़प्पन देखवला से कुछ नइखे होखे-जाए के. साहित्यिक, समाजसेवी आ बुद्धिजीवी भोजपुरिहा लोगन के बोलले-बतियवला नियर आपन लिखलो-पढ़ला के युवा वर्ग मे रचावे बसवे खातिर पूरा जोर लगावे के पड़ी.\nयुवा वर्ग पर कई किसिम के बोझ बा. पढ़ाई, कैरियर, जाॅब, प्रोफेशन, स्टेटस, भरन-पोसन, प्रतिस्पर्धा में बनल रहल आ सबका संँग-सँग भोजपुरियो संस्कृति में बनल रहल. स्कूल कालेज सभा समारोह आ सोसाइटी फंक्शन में भोजपुरी भासा के लोप त होते बा, संचार साधन जइसे इन्टरनेट ह्वाट्सएप. फेसबुक. ट्विटर आदि में भोजपुरी कन्टेन्ट के कमी लउकत बा. भा कहीं कि विषयवस्तुओ त बाटे बाकिर प्रसार बढ़ावे में भारी कमी बा. एही तरह जवन आज लिखल-पढ़ल आ गुनल जाता ओकरा के ‘आडियो-वोडियो’ प्रारूप मे अधिका से अधिका बढ़वला के जरूरत बा.\nअक्सर हम देखेनी कि जहाँ चार गो समाजसेवी भा बुद्धिजीवी साहित्यकार लोग लउकेला कैसेट आ भोजपुरी सिनेमा वाला छिछिल फूहड़पन के गरियावत लउकेला. भाई जवन बाजार में आई भा परोसल जाई ऊहे न लोग देखी-जानी!. एमे दखल देबे खातिर बुद्धिजीवी, समाजसेवी आ साहित्यिक समझदार लोगन के कूदे आ कुछ पाजिटिव काम करे के पड़ी. अगर आज एह विषय पर एगो बइठकी बोला दिहल जाव त पता चली कि लोग एह टापिक पर अतना बोल दी, आतना ढकच दी कि टापिके बन्न हो जाई. बात कहला ले ढेर कइला के बा, कुछ कइले से रास्ता बनी. हम अपना जवानी के बीसन साल पार करत बानी एही आशा में कि साहित्यकार आ संस्था वाला लोग एह दिसाईं बहुत काम कर रहल बा, पत्र पत्रिका निकाल रहल बा, जरूर आगा कुछ ना कुछ होई. बाकिर साँच इहे बा कि खाली प्रसार विहीन प्रिन्ट मीडिया का बदउलत हमनी का पुरनकी जगहा से तनिकि भर आहा घुसुकल बानी जा, एसे ढेर ना. आजुओ ज्यादातर लोग ओही पुरान ढंग-ढर्रा आ सोच पर काम कर रहल बा, भा सेवा कर रहल बा जवना से उ लक्ष्य नइखे भेंटा पावत, जवन अबले भेंटाइ गइल चाहत रहे.\nहमरा कुछ हट-हटा के सोचे के आदत बा आ हट हटा के करे के कोशिश. बाकिर एह कोशिश आ कहला-सुनला में कुछ ना कुछ अइसनो छुवे क, उदबेगे क कोशिश करब जवन दुखइबो करी. बाकिर जब धीरे-धीरे सही होखे लागी, त बदलाव भा हलुक-पातर परिवर्तन का बाद सहज आ अनुकूल लागी. कुछ अइसन लक्ष्य पर काम कइल जरूरी बा जवना से भोजपुरी ओह सब वर्ग से जुड़ जाव…. बड़-छोट, ब्यूरोक्रेट, अफसर, प्राइवेट सेक्टर, मध्यवर्गी समाज, आईटी सेक्टर, फैक्टरी, दुकान, कम्पनी चाहे लाला के दोकान, बूढ़-पुरान, लइका-लइकी, मेहरारू सभे भोजपुरी सुने, देखे पढ़े आ लिखे लागे. एकरा खातिर स्वंयसेवी हर बड़ शहर में वालन्टियर भाव से काम करे के पड़ी. नाम, सम्मान, पद, पुरस्कार के लालच छोड़ि के अपना भाषा खातिर सेवापरक भाव लेके व्यक्तिगत प्रतिबद्धता, कमिटमेंट, का साथ कुछ शुरू करे के पड़ी. हमरा कवनो मान-सम्मान, पदवी-पुरस्कार के लालसा नइखे ना लिखास-छपास के भूखि बा. एगो चिनगारी जरूर बा भितरी, जवन कुछ अच्छा करे के जज्बा-जोश जगावत बा. एह कालम का जरिए, रउरा जइसन कइ लोगन से संबाद आ मिलला क जरूरत पड़ी एह अपेक्षा का साथ एह अंक में बस अतने….!\n(भोजपुरी दिशा बोध के पत्रिका ‘पाती’ के सितम्बर-दिसम्बर अंक से साभार)\nप्रगत द्विवेदी सांख्यिकी में परास्नातक हउवन | द सरफेसेज आ द प्लाइ रिपोर्टर नांव के दू गो मैगजीन निकालेलन बिजिनेस मीडिया में वास्तु आ वुड प्रोडक्ट का साथ इन्टीरियर डिजाइन प्रोडक्ट के अच्छा जानकारी बा! भोजपुरी से उनकर लगाव सुरुवाते से रहल बा, आजुअो ऊ भोजपुरी बोलला का साथ, भोजपुरी में लिखल पढल करेलन!


टटका खबर : 8 अक्टूबर 2014, बुध – टटका खबर\nसमाजवादी पार्टी अपना परिवार के मुखिया मुलायम सिंह के फेरू तीन बरीस ला अध्यक्ष ‘चुन’ लिहलसि. जब से पार्टी बनल बा तबे से मुलायम सिंह ओकर अध्यक्ष बाड़े.\nसमाजवादी पार्टी के राष्ट्रीय अधिवेशन में जदयू अध्यक्ष शरदो यादव हाजिर रहले. उनुका के खास मेहमान का तरह बोलावल गइल रहुवे.\nगाँधी मैदान पर विजया दशमी का दिने भइल भगदड़ का बारे में सुनवाई करे वाला कमिटी का सोझा आजु सोलह गो पीड़ित परिवार आपन बयान दर्ज करवले. ओह दिन के जिलाधिकारी आ पुलिस अधीक्षको के बयान दर्ज कइल जाई.\nकुँवर सिंह विश्वविद्यालय के स्नातक तिसरका साल के परीक्षा के प्रवेश पत्र आजु कर्मचारियन का हड़ताल का चलते ना मिल पवला पर नाराज परीक्षार्थी जम के बवाल कइले.\nचन्द्रग्रहण के सूतक का चलते आजु देश भर के मंदिरन के कपाट बंद रहल आ साँझ बेरा ग्रहण खतम भइला का बाद पूजा अर्चना क के मंदिरन के कपाट खुलल.\nपटना गाँधी मैदान पर दशहरा का दिने भइल हादसा खातिर राज्य सरकार आ प्रशासन के आपराधिक लापरवाही के जिम्मेवार ठहरावत वामदल आजु पटना में विरोध मार्च निकलले.\nसिवान जिला के एम एच नगर थाना के पसिवर गांव से आज सबेरे एगो नवही के लाश बरामद भइल बा. एगो दोसरा घटना में बोहटा नदी में नहाए गइल एगो लड़िका डूब गइल.\nगांधी मैदान में भइल भगदड़ का बाद से पांच लोग अबहियोें नापाता बाड़े आ ओह लोग के परिवार के लोग दर दर भटकत बा ओह लोग के खोजे में.\nवाराणसी में अगिला महीना संस्कृत भाषा के दशा आ दिशा पर विचार करे खातिर संस्कृत संसद बोलावल जाई.\nचन्दौली के सैयदराजा इलाका में दू फरीक का आपसी झगड़ा में एक आदमी के जान चल गइल आ दू जने घवाहिल हो गइले.\nभूटान नरेश जिनमे खेसर नामग्याल वांगचुक तीन दिन के यात्रा पर आज धार्मिक नगरी वाराणसी पहुंचले. वाराणसी से पहिले भूटान नरेश तीन दिन ले बिहार के यात्रा पर रहले ह.\nवाराणसी के मिर्जामुराद इलाका में सीनियर छात्रन के तंग कइला से आजिज आ के बीटेक अन्तिम वर्ष के एगो छात्र काल्हु रात फांसी लगाके जान दे दिहलसि.\nवाराणसी के रोहनिया में काल्हु रात ट्रैक्टर से कचरा के मोटरसाइकिल सवार दू गो छात्रन के मौत हो गइल आ तिसरका घवाहिल हो गइल.\nTags: Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान


टटका खबर, (शनिचर, 14 मार्च 2015) – टटका खबर\nMar 14, 2015 News in Bhojpuri, छपरा, टटका खबर, भोजपुरी गायक, विकास राय, श्रीलंका, सासाराम\nश्रीलंका यात्रा पर गइल पीएम नरेन्द्र मोदी दुनू देश का बीच आर्थिक आ सुरक्षा के सहयोग के अउरी बरियार बनावे पर जोर दिहलन आ कहलन कि भारत श्रीलंका के हरसंभव मदद करे के तउइयार बा. श्रीलंका में मोदी के शानदार स्वागत भइल बा. पिछला 28 साल में भारत के कवनो प्रधानमंत्री पहिला बेर दुतरफा बातचीत ला श्रीलंका गइल बाड़न. सार्क के बइठक खातिर भइल यात्रा एहमें नइखे शामिल.\nपाकिस्तान के एगो अदालत मुंबई हमला के मुख्य आरोपी जकीउर रहमान लखवी के जमानत दे दिहलसि. एकरा बाद भारत सरकार पाकिस्तान के राजदूत के बोला के आपन विरोध जतवले बिया.\nकेरल में विधानसभा के भीतर आ बाहर होखत कड़ा विरोध का बीच बजट पेश क दिहलन वित्‍तमंत्री के एम मणि. उनुका पर मदिरालय चलाए वालन से एक करोड़ रुपिया घूस लेबे के आरोप लगावल गइल बा. विधानसभा में तोड़फोड़ भइल आ माईक वगैरह उखाड़ के फेंक दिहल गइल.\nबियफे का बढ़त का बाद शुक का दिने शेयर बाजार में बिकवालन के जोर चलल आ सेंसेक्स 427 अंक आ निफ्टी 128 अंक भहरा के बंद भइल. रूपयो में डॉलर का मुकाबले 47 पइसा के बड़हन गिरावट दर्ज भइल आ एक डॉलर 62 रूपिया 97 पइसा के हो गइल.\nविश्‍व कप क्रिकेट में इंग्‍लैंड डकवर्थ लुइस नियम का सहारे अफगानिस्‍तान के नौ विकेट से हरा दिहलसि. दोसर मैच में न्‍यूजीलैंड तीन विकेट से बांग्‍लादेश के हरा दिहलसि. अब क्वार्टर फाइनल में भारत के मुकाबला बांगला देश से होखे के संभावना बन गइल बा.\nशनिचर का दिने ऑकलैंड में भारत के मुकाबला जिम्‍बाब्‍वे से होखी. भारत एह मैच में आपन लगातार दसवाँ जीत दर्ज करे खातिर उतरी. दोसर मैच में ऑस्‍ट्रेलिया के मुकाबला स्‍कॉटलैंड से होखी.\nछपरा-बनियापुर हाइवे पर बनियापुर बाजार का नियरा एगो सूमो के टक्कर से बाइक सवार आइटीबीपी के जवान के मौत शुक का दिने ठाँवे पर हो गइल. सूमो वाला गाड़ी ले के भाग निकलल. बतावल जात बा कि हरिहरपुर गाँव के विशाल कुमार अपमा महतारी संगे मोटरसाइकिल से जात रहलन जब सूमो उनका के धक्का मारत भाग गइल. गिरते विशाल के मौत ओहिजे हो गइल जब कि माई के हाल अब तब के बनल बा.\nसासाराम जिला के डेहरी इलाका के लाला कॉलोनी में एगो भोजपुरी गायक विकास राय बियफे रात में अपना परिवार के पांच बेकत का साथे सल्फाश खाके जान दे दिहलन. एह घटना के पता शुक का दिने भइल. पाँच आदमी के मौत हो गइल बा आ विकास के छोट भाई के इलाज चलत बा. मरे वालन में विकास, विकास के बाबूजी, माई, बहिन आ एगो भाई शामिल बाड़े. दिनारा इलाका के पोहपी गाँव के विकास एलबम रिलीज करावे ला आपन घर जमीन बेच के लाला कालोनी में रहत रहले. अब बेहोश भाई के होश आ जाव त पता चले कि कवना कारण से सभे जहर खा के जान दिहल.


विजय लाल के अभिनय काबिले तारीफ – Anjoria\nअप्रैल 14, 2010 बिरहा सम्राट, भईया के ससुरारी में, विजय लाल यादव\nनिखिल एंटरटेनमेंट के फिल्म भईया के ससुरारी के में बिरहा सम्राट विजयलाल यादव बतौर अभिनेता नजर अइहें. फिल्म के निर्मात्री रीना एस पासी के कहनाम बा कि फिल्म में विजय लाल के अभिनय काबिले तारीफ बा. असल जिन्दगी में ऊ बढ़िया गायक हउवें एहसे परदा पर के गायक किरदार के ऊ बखूबी निभवले बाड़े. विजय लाल का साथे नायिका का रुप में पूनम सागर आ मीरा मूर्ति बाड़ी जा. रोमांटिक अभिनेता का रुप में त ऊ जमले बाड़े फिल्म में भवानी सिंहो का साथ जम के लोहा लिहले बाड़न. रोमांटिक आ एक्शन दुनु तरह का रोल में विजयलाल यादव बढ़िया काम कर देखवले बाड़ें.\nनिर्मात्री रीना एस पासी कहली कि फिल्म जल्दिये रिलीज होखे वाली बा.